Հաստատված է

Մաքսային միության հանձնաժողովի 2011 թվականի հոկտեմբերի 18-ի
N 827 որոշմամբ

ՄԱՔՍԱՅԻՆ ՄԻՈՒԹՅԱՆ ՏԵԽՆԻԿԱԿԱՆ ԿԱՆՈՆԱԿԱՐԳ

ՄՄ ՏԿ 014/2011

ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ԱՆՎՏԱՆԳՈՒԹՅՈՒՆ

**Փոփոխող փաստաթղթերի ցանկ
(Մաքսային միության հանձնաժողովի 2011 թվականի
դեկտեմբերի 9-ի N 859 որոշման խմբագրությամբ)**

Նախաբան

Մաքսային միության սույն տեխնիկական կանոնակարգը մշակվել է «Բելառուսի Հանրապետությունում, Ղազախստանի Հանրապետությունում ու Ռուսաստանի Դաշնությունում տեխնիկական կարգավորման միասնական սկզբունքների և կանոնների մասին» 2010 թվականի նոյեմբերի 18-ի համաձայնագրի հիման վրա:

Սույն տեխնիկական կանոնակարգի պահանջները ներդաշնակեցված են «ՄԱԿ ԵՏՀ (ՄԱՀ) միջազգային ավտոմայրուղիների մասին» Ժնևի 1975 թվականի նոյեմբերի 15-ի եվրոպական համաձայնագրի, «ՄԱԿ ԵՏՀ ճանապարհային երթևեկության մասին» Վիեննայի 1968 թվականի նոյեմբերի 8-ի կոնվենցիայի, «ՄԱԿ ԵՏՀ ճանապարհային նշանների և ազդանշանների մասին» Վիեննայի 1968 թվականի նոյեմբերի 8-ի կոնվենցիայի, Եվրոպական միության 2004 թվականի ապրիլի 29-ի N 2004/54/ԵՀ դիրեկտիվի, «Անկախ Պետությունների Համագործակցության մասնակից պետությունների ավտոմոբիլային ճանապարհներով միջազգային փոխադրումներ իրականացնող տրանսպորտային միջոցների զանգվածների և եզրաչափերի մասին» 1999 թվականի հունիսի 4-ի համաձայնագրի հետ:

Հոդված 1. Կիրառության ոլորտը

1. Սույն տեխնիկական կանոնակարգն ընդունվում է ավտոմոբիլային ճանապարհների նախագծման, շինարարության, վերակառուցման, հիմնական վերանորոգման և շահագործման փուլերում ներքոնշյալի ապահովման նպատակներով՝

ա) քաղաքացիների կյանքի և (կամ) առողջության, գույքի պաշտպանություն.

բ) շրջակա միջավայրի, կենդանիների և բույսերի պահպանություն.

գ) սպառողներին մոլորության մեջ գցող գործողությունների կանխարգելում.

դ) էներգետիկ արդյունավետության և ռեսուրսախնայողության ապահովում:

2. Սույն տեխնիկական կանոնակարգը սահմանում է ավտոմոբիլային ճանապարհների և դրանց նախագծման, շինարարության, վերակառուցման, հիմնական վերանորոգման և շահագործման գործընթացների նկատմամբ անվտանգության նվազագույն անհրաժեշտ պահանջները, ինչպես նաև այդ պահանջներին համապատասխանության գնահատման ձևերը և կարգը:

3. Ավտոմոբիլային ճանապարհների նախագծման, շինարարության, վերակառուցման, հիմնական վերանորոգման և շահագործման ընթացքում դրանց անվտանգության բնագավառում տեխնիկական կարգավորման իրավական հիմք են ավտոմոբիլային ճանապարհների ոլորտում տեխնիկական կարգավորման մասով Մաքսային միության անդամ պետությունների միջազգային պայմանագրերը և օրենսդրական ակտերը, սույն տեխնիկական կանոնակարգը:

4. Սույն տեխնիկական կանոնակարգի տեխնիկական կարգավորման օբյեկտներ են նոր կառուցվող, վերակառուցվող, հիմնովին վերանորոգվող և շահագործվող՝ ընդհանուր օգտագործման ավտոմոբիլային ճանապարհները և դրանց վրա գտնվող ճանապարհային կառույցները, ներառյալ՝ կահավորանքի տարրերը (ճանապարհային և ճանապարհամերձ սպասարկման օբյեկտների համար կարգավորվում է միայն դրանց տեղակայվածությունը), ինչպես նաև դրանց հետ կապված ավտոմոբիլային ճանապարհների և ճանապարհային կառույցների նախագծման, շինարարության, վերակառուցման, հիմնական վերանորոգման և շահագործման գործընթացներն ու կիրառվող ճանապարհաշինարարական նյութերը և արտադրատեսակները:

5. Սույն տեխնիկական կանոնակարգի պահանջները չեն տարածվում ընդհանուր օգտագործման ավտոմոբիլային ճանապարհների շարքին չդասվող այնպիսի ավտոմոբիլային ճանապարհների վրա, ինչպիսիք են արդյունաբերական, շինարարական, անտառային և այլ արտադրական ձեռնարկությունների ավտոմոբիլային ճանապարհները, ժամանակավոր օգտագործման համար նախատեսված ճանապարհները, հատուկ օտարման գոտիներում տեղակայված և պաշտպանության կարիքների համար կամ բացառապես սպորտային նպատակներով կառուցվող ճանապարհները:

Դրանից բացի՝ նախագծման (ներառյալ հետազոտությունները), շինարարության, վերակառուցման, հիմնական վերանորոգման և շահագործման ընթացքում սույն տեխնիկական կանոնակարգի տեխնիկական պահանջները նաև չեն տարածվում բնակավայրերի փողոցների վրա:

6. Ավտոմոբիլային ճանապարհը տեսողականորեն նույնականացվում է որպես օբյեկտ, որը կահավորված կամ հարմարեցված և վերգետնյա տրանսպորտային միջոցների երթևեկության համար օգտագործվող հողային գոտի կամ արհեստական կառույցի մակերես է: Սույն տեխնիկական կանոնակարգի կիրառման համար ավտոմոբիլային ճանապարհները նույնականացվում են ըստ դասերի և տեխնիկական կատեգորիաների ըստ հետևյալ հատկանիշների՝

ա) ըստ տրանսպորտային միջոցների կողմից մուտք գործելու պայմանների.

բ) ըստ երթևեկության գոտիների քանակի և լայնության.

գ) ըստ կենտրոնական բաժանիչ գոտու առկայության.

դ) ըստ այլ ավտոմոբիլային ճանապարհների, երկաթուղիների, տրամվայի գծերի, հեծանվային և հետիոտնային արահետների հետ հատման տեսակների:

Մաքսային միության անդամ պետությունների ընդհանուր օգտագործման բոլոր ավտոմոբիլային ճանապարհները պետք է ունենան անվանում՝ սկզբնակետի, վերջնակետի, իսկ անհրաժեշտության դեպքում՝ նաև միջանկյալ կետերի նշումով, ինդեքս և համար՝ համաձայն Մաքսային միության անդամ պետություններում հաստատված՝ ընդհանուր օգտագործման ավտոմոբիլային ճանապարհներն ըստ դրանց նշանակության, դասի և կատեգորիայի նշելու և դրանց անվանում, ինդեքս ու հերթական համար տրամադրելու կարգի:

Միջազգային տրանսպորտային ցանցի կազմի մեջ մտնող ավտոմոբիլային ճանապարհների անվանումները և նույնականացման համարները սահմանվում են միջազգային պայմանագրերի համաձայն:

Հոդված 2. Սահմանումները

7. Մաքսային միության սույն տեխնիկական կանոնակարգում կիրառվում են հետևյալ եզրույթները և դրանց սահմանումները՝

«ավտոմոբիլային ճանապարհ»՝ կառուցվածքային տարրերի համալիր, որոնք նախատեսված են ուղևորների և (կամ) բեռների փոխադրումներ իրականացնող ավտոմեքենաների և այլ վերգետնյա տրանսպորտային միջոցների՝ սահմանված արագություններով, բեռնվածքներով և եզրաչափերով երթևեկության համար, ինչպես նաև դրանց տեղաբաշխման համար տրամադրված հողամասեր.

«ճանապարհային երթևեկության անվտանգություն»՝ ճանապարհային երթևեկության վիճակ, որն արտացոլում է դրա մասնակիցների՝ ճանապարհատրանսպորտային պատահարներից և դրանց հետևանքներից պաշտպանվածության աստիճանը.

«մոտեցման եզրաչափ»՝ ազատ տարածության սահմանային լայնական ուրվագիծն այն հարթությունում, որն ուղղահայաց է երթևեկելի մասի երկայնական առանցքին, որի մեջ չպետք է մտնի կառույցի կամ դրա վրա տեղակայված սարքվածքների որևէ տարր.

«ավտոմոբիլային ճանապարհի ախտորոշում (տեխնիկական վիճակի գնահատում)»՝ ավտոմոբիլային ճանապարհի և ճանապարհային կառույցների կառուցվածքային տարրերի պարամետրերի և վիճակի, տրանսպորտային հոսքերի բնութագրերի վերաբերյալ տեղեկատվության, իսկ անհրաժեշտության դեպքում՝ նաև այլ տեղեկատվության զննում, հավաքում և վերլուծություն վերանորոգման միջոցառումների կարիքի որոշման, ինչպես նաև ավտոմոբիլային ճանապարհի հետագա շահագործման ընթացքում դրա վիճակի գնահատման և կանխատեսման համար.

«մուտք դեպի ավտոմոբիլային ճանապարհ»՝ տրանսպորտային միջոցների կողմից հատող կամ հարող ավտոմոբիլային ճանապարհներից դեպի ավտոմոբիլային ճանապարհ մուտք գործելու և դրանից դեպի նշված ճանապարհներ դուրս գալու հնարավորություն, որը նախատեսված է նախագծային փաստաթղթերով.

«ճանապարհային երթևեկություն»՝ ավտոմոբիլային ճանապարհների սահմաններում տրանսպորտային միջոցների օգնությամբ կամ առանց դրանց մարդկանց և բեռների տեղափոխման գործընթաց.

«ճանապարհային նշան»՝ երթևեկությունն այնպիսի տարբերանշաններով և (կամ) գրառումներով կազմակերպելու տեխնիկական միջոց, որոնք ճանապարհային երթևեկության մասնակիցներին տեղեկացնում են ճանապարհային պայմանների և երթևեկության ռեժիմի, բնակավայրերի և այլ օբյեկտների տեղակայվածության մասին.

«ճանապարհային հագուստ»՝ ավտոմոբիլային ճանապարհի կառուցվածքային տարր, որն իր վրա է վերցնում տրանսպորտային միջոցներից առաջացող բեռնվածքը և այն փոխանցում է հողային պաստառին.

«ճանապարհային գծանշում»՝ ավտոմոբիլային ճանապարհի երթևեկելի մասի, արհեստական կառույցների և ճանապարհների կահավորանքի տարրերի վրա գծեր, գրառումներ և այլ տարբերանշաններ, որոնցով երթևեկության մասնակիցները տեղեկացվում են ճանապարհի հատվածում երթևեկության պայմանների և ռեժիմների մասին.

«ճանապարհային պաշտպանիչ»՝ սարքվածք, որը նախատեսված է տրանսպորտի՝ բախվելու և ճանապարհներից դուրս գալու նվազագույն ռիսկերով երթևեկության ապահովման, բաժանիչ գոտիով գծանցի, հանդիպակաց տրանսպորտային միջոցի հետ բախման, ճանապարհի ճյուղավորման գոտում կողնակի, բաժանիչ գոտու վրա տեղակայված մեծածավալ արգելքների և կառույցների վրաերթի կանխման, ճանապարհից կամ կամրջային կառույցից հետիոտների վայր ընկնելու ռիսկի նվազեցման, ինչպես նաև հետիոտների երթևեկության կանոնավորման և կենդանիների կողմից երթևեկելի մաս դուրս գալու կանխման համար.

«ճանապարհային լուսացույց»՝ տրանսպորտային միջոցների և հետիոտների բացթողման հերթականությունը կարգավորելու համար կիրառվող լուսաազդանշանային սարքվածք.

«ճանապարհային կառույց»՝ բնական կամ արհեստական արգելքի հետ ավտոմոբիլային ճանապարհի հատման վայրերում տրանսպորտային միջոցների, հետիոտների, կենդանիների բացթողման համար նախատեսված ճարտարագիտական (արհեստական) կառույց (կամուրջ, ուղանցույց, էստակադ, թունել, ջրթող խողովակ և այլն).

«կենսական պարբերաշրջան»՝ ժամանակահատված, որի ընթացքում կատարվում է գործընթացների ամբողջությունը ավտոմոբիլային ճանապարհի նախագծման պահից՝ ներառյալ շինարարությունը (կառուցումը) և պահպանումը՝ մինչև դրա ուտիլիզացումը (լիկվիդացումը).

«հողային պաստառ»՝ կառուցվածքային տարր, որը հիմք է ծառայում ճանապարհային հագուստի, ինչպես նաև ճանապարհային երթևեկության կազմակերպման տեխնիկական միջոցների տեղաբաշխման և ավտոմոբիլային ճանապարհի կահավորման համար.

«ճարտարագիտական հետազոտություններ»՝ ավտոմոբիլային ճանապարհի նախագծման շրջանի բնական և տեխնածին պայմանների համալիր ուսումնասիրման գործընթաց, հիմնավորված նախագծային որոշումների ընդունման համար անհրաժեշտ նյութերի հավաքագրում.

«երթևեկության ինտենսիվություն»՝ ժամանակի միավորի ընթացքում (մեկ օրվա կամ մեկ ժամվա ընթացքում) ավտոմոբիլային ճանապարհի լայնական հատվածքով անցնող տրանսպորտային միջոցների քանակ.

«կատարողական փաստաթղթեր»՝ տեքստային և գրաֆիկական նյութեր, որոնք արտացոլում են շինարարության, վերակառուցման, հիմնական վերանորոգման ընթացքում նախագծային որոշումների փաստացի կատարումը և կապիտալ շինարարության օբյեկտների և դրանց տարրերի փաստացի վիճակը՝ ըստ նախագծային փաստաթղթերում որոշված աշխատանքների ավարտման.

«ավտոմոբիլային ճանապարհի հիմնական վերանորոգում»՝ ավտոմոբիլային ճանապարհի, ճանապարհային կառույցների և (կամ) դրանց մասերի կառուցվածքային տարրերի փոխարինման և (կամ) վերականգնման աշխատանքների համալիր, որոնց կատարումն իրականացվում է ավտոմոբիլային ճանապարհի դասի և կատեգորիայի սահմանված թույլատրելի արժեքների ու տեխնիկական բնութագրերի սահմաններում, և որոնց կատարման ժամանակ շոշափվում են ավտոմոբիլային ճանապարհի հուսալիության ու անվտանգության կառուցվածքային և այլ բնութագրեր և չեն փոփոխվում ավտոմոբիլային ճանապարհի ճյուղավորման գոտու սահմաններն ու դրա երկրաչափական տարրերը.

«ավտոմոբիլային ճանապարհի կատեգորիա»՝ ավտոմոբիլային ճանապարհի տեխնիկական պարամետրերը որոշող բնութագիր.

«ավտոմոբիլային ճանապարհի դաս»՝ ավտոմոբիլային ճանապարհի բնութագիր՝ ըստ դեպի այն մուտք գործելու պայմանների.

«կառուցվածքային տարր»՝ կառուցվածք, որն ընդունում է արտաքին և ներքին բեռնվածքներն ու դրանք փոխանցում այդ կառուցվածքներին կամ հիմքին.

«մեծ եզրաչափերով տրանսպորտային միջոց»՝ բեռով կամ առանց բեռի տրանսպորտային միջոց, որի եզրաչափերն ըստ բարձրության, լայնության կամ երկարության գերազանցում են սահմանված թույլատրելի արժեքները.

«ուղղորդ սարքվածքներ»՝ ճանապարհային երթևեկության մասնակիցների տեսողական կողմնորոշման համար նախատեսված տեխնիկական միջոցներ.

«ճանապարհային սպասարկման օբյեկտներ»՝ ճյուղավորման գոտու սահմաններում տեղակայված և ճանապարհային երթևեկության մասնակիցների սպասարկման համար նախատեսված շենքեր և կառույցներ (ավտոբուսների կանգառի կետեր, այդ թվում՝ ավտոտաղավարներով, տրանսպորտային միջոցների կարճաժամկետ կանգառի հարթակներ, տրանսպորտային միջոցների կայանատեղերով հանգստի հարթակներ, վթարականչային կապի սարքվածքներ և այլ կառույցներ).

«ճանապարհամերձ սպասարկման օբյեկտներ»՝ շենքեր և կառույցներ, որոնք տեղակայված են ճանապարհամերձ գոտու վրա և նախատեսված են ընթացուղում ճանապարհային երթևեկության մասնակիցների սպասարկման համար (մոթելներ, հյուրանոցներ, ճամբարային բնակատեղիներ, տեխնիկական սպասարկման կայաններ, ավտոլիցքավորման կայաններ, սննդի, առևտրի, կապի, բժշկական օգնության կետեր, ավտոլվացման կետեր, գովազդի միջոցներ և այլ կառույցներ).

«կողնակ»՝ ճանապարհի տարր, որը հարում է անմիջապես երթևեկելի մասին և նախատեսված է հողային պաստառի կայունության ապահովման, ճանապարհային երթևեկության անվտանգության բարձրացման, հետիոտների և հեծանվորդների երթևեկության կազմակերպման, ինչպես նաև արտակարգ իրավիճակներում օգտագործելու համար.

«մնացորդային ռիսկ»՝ ձեռնարկված պաշտպանիչ միջոցներից հետո մնացող ռիսկ.

«հանգստի հարթակ»՝ ավտոմոբիլային ճանապարհի կահավորանքի տարր, որը նախատեսված է վարորդների և ուղևորների կարճաժամկետ հանգստի, տրանսպորտային միջոցների և բեռների վիճակի ստուգման, մանր անսարքությունների վերացման համար.

«ավտոմոբիլային ճանապարհի ճյուղավորման գոտի»՝ հողամասեր (անկախ հողի կատեգորիայից), որոնք նախատեսված են ավտոմոբիլային ճանապարհի, ճանապարհային կառույցների կառուցվածքային տարրերի տեղակայման համար և որոնց վրա գտնվում են կամ կարող են գտնվել ճանապարհային սպասարկման օբյեկտներ.

«ավտոմոբիլային ճանապարհի ճանապարհամերձ գոտի»՝ հողամասեր, որոնք երկու կողմերից հարում են ավտոմոբիլային ճանապարհի ճյուղավորման գոտուն, և որոնց սահմաններում դրանց օգտագործման հատուկ ռեժիմ է սահմանվում՝ ճանապարհային երթևեկության անվտանգության պահանջների, ինչպես նաև ավտոմոբիլային ճանապարհի վերակառուցման, հիմնական վերանորոգման և շահագործման բնականոն պայմանների, դրա պահպանվածությունն ապահովելու նպատակներով՝ հաշվի առնելով ավտոմոբիլային ճանապարհի զարգացման հեռանկարները.

«նախագծային փաստաթղթեր»՝ ավտոմոբիլային ճանապարհների և ճանապարհային կառույցների շինարարության, վերակառուցման, հիմնական վերանորոգման, շահագործման վերաբերյալ ինժեներատեխնիկական, ճարտարապետական, տեխնոլոգիական, կառուցվածքային, տնտեսական, ֆինանսական և այլ որոշումներ պարունակող փաստաթղթեր.

«կատարված աշխատանքների ընդունում»՝ ընթացակարգերի ամբողջություն՝ ըստ նախագծային փաստաթղթերին ընդունվող օբյեկտի (աշխատանքների) համապատասխանության ցուցանիշների սահմանման և գնահատման.

«ավտոմոբիլային ճանապարհի նախագծում»՝ նախագծակոնստրուկտորական աշխատանքների ու տնտեսական հաշվարկների համալիրից բաղկացած և ճարտարագիտական հետազոտությունների նյութերով իրականացվող արտադրական գործընթաց.

«ավտոմոբիլային ճանապարհի երթևեկելի մաս»՝ ավտոմոբիլային ճանապարհի՝ տրանսպորտային միջոցների երթևեկության համար նախատեսված կառուցվածքային տարր.

«տեսանելիության հեռավորություն»՝ մարդատար տրանսպորտային միջոցի առջևի մասից այն հեռավորությունը, որի վրա երթևեկության ուղղությամբ վարորդի նստատեղից տարբերակվում են ճանապարհի կառուցվածքային տարրերը և այլ առարկաներ, որոնց նկատմամբ կողմնորոշումը թույլ է տալիս վարել տրանսպորտային միջոցը համապատասխան գոտիով.

«բաժանիչ գոտի»՝ տրանսպորտային հոսքերը ըստ երթևեկության ուղղությունների կամ կազմի բաժանող՝ ավտոմոբիլային ճանապարհի կառուցվածքային տարր.

«ավտոմոբիլային ճանապարհի վերակառուցում»՝ աշխատանքների համալիր, որոնց կատարման ժամանակ իրականացվում է ավտոմոբիլային ճանապարհի, դրա հատվածների պարամետրերի այնպիսի փոփոխություն, որը հանգեցնում է ավտոմոբիլային ճանապարհի դասի և (կամ) կատեգորիայի փոփոխության կամ ավտոմոբիլային ճանապարհի ճյուղավորման գոտու սահմանի փոփոխության.

«ավտոմոբիլային ճանապարհի պահպանություն»՝ ավտոմոբիլային ճանապարհի նորմատիվ տեխնիկական վիճակի պահպանմանը, ինչպես նաև ճանապարհային երթևեկության անվտանգության կազմակերպմանը և ապահովմանն ուղղված աշխատանքների համալիր.

«ավտոմոբիլային ճանապարհի պահպանվածություն»՝ ավտոմոբիլային ճանապարհի՝ որպես տեխնիկական կառույց և գույքային համալիր ամբողջականության վիճակ, որն ապահովում է դրա շահագործման հատկությունների պահպանումը և անվտանգ օգտագործումը.

«ավտոմոբիլային ճանապարհի շինարարություն»՝ ավտոմոբիլային ճանապարհ կառուցելու տեխնոլոգիական, ենթակառուցվածքային և կառավարչական գործընթացների համալիր.

«շինարարական (արտադրական) հսկողություն»՝ նախագծային փաստաթղթերին և տեխնիկական կանոնակարգերի պահանջներին կատարվող աշխատանքների համապատասխանության հսկողություն, որն անցկացվում է ավտոմոբիլային ճանապարհի շինարարության, վերակառուցման, հիմնական վերանորոգման ընթացքում.

«ավտոմոբիլային ճանապարհի ընթացիկ վերանորոգում»՝ ավտոմոբիլային ճանապարհի տրանսպորտաշահագործման բնութագրերի վերականգնմանն ուղղված աշխատանքների համալիր, որոնց կատարման ժամանակ չեն շոշափվում ավտոմոբիլային ճանապարհի կառուցվածքային և հուսալիության ու անվտանգության այլ բնութագրեր.

«ճանապարհային երթևեկության կազմակերպման տեխնիկական միջոցներ»՝ ճանապարհային երթևեկության անվտանգության ապահովման և ճանապարհի թողունակության բարձրացման համար ճանապարհներին կիրառվող սարքվածքների, կառույցների և պատկերների համալիր.

«ավտոմոբիլային ճանապարհի տրանսպորտաշահագործման ցուցանիշներ»՝ ճանապարհի զննության պահին դրա տեխնիկական մակարդակի և շահագործման վիճակի պարամետրերի փաստացի արժեքների համալիր.

«ծանրաքաշ տրանսպորտային միջոց»՝ բեռով կամ առանց բեռի տրանսպորտային միջոց, որի ընդհանուր զանգվածը և (կամ) մեկ սռնու վրա ընկնող զանգվածը գերազանցում է սահմանված թույլատրելի արժեքները.

«սահմանափակ կարողություններով ճանապարհային երթևեկության մասնակիցներ»՝ տրանսպորտային միջոցների վարորդներ կամ հետիոտներ, որոնք ինքնուրույն տեղաշարժվելիս, ծառայություն, անհրաժեշտ տեղեկատվություն ստանալիս կամ տարածության մեջ կողմնորոշվելիս դժվարություններ են ունենում.

«ավտոմոբիլային ճանապարհի շահագործում»՝ ավտոմոբիլային ճանապարհի ընթացիկ վերանորոգման և պահպանման միջոցառումների համալիր, որը դրա պահպանվածությունն ապահովելու նպատակով իրականացվում է ավտոմոբիլային ճանապարհն ուղիղ նշանակությամբ անվտանգ օգտագործելու համար.

«կահավորանքի տարրեր»՝ երթևեկության սպասարկման շենքերի և կառույցների, տեխնիկական միջոցների ու սարքվածքների համալիր՝ նախատեսված ճանապարհային երթևեկության անվտանգության կազմակերպման և ապահովման համար:

Հոդված 3. Անվտանգության պահանջները

8. Ավտոմոբիլային ճանապարհների և դրանց վրայի կառույցների, ինչպես նաև դրանց հետ կապված նախագծման (ներառյալ հետազոտությունները), շինարարության, վերակառուցման, հիմնական վերանորոգման և շահագործման գործընթացների անվտանգությունն ապահովվում է պարամետրերի նախագծային արժեքների անվտանգության համապատասխան պահանջների, այդ թվում՝ ծառայության ամբողջ ժամկետում տրանսպորտային միջոցների քաշային և եզրաչափային թույլատրելի պարամետրերի, ինչպես նաև տարրերի ամրության, հուսալիության և դիմացկունության ցուցանիշների սահմանման ու պահպանման միջոցով:

9. Սույն տեխնիկական կանոնակարգը, հաշվի առնելով վնաս հասցնելու ռիսկի աստիճանը, սահմանում է ավտոմոբիլային ճանապարհների նկատմամբ նվազագույն անհրաժեշտ պահանջները, որոնց կատարումն ապահովվում է հետազոտությունների, նախագծման, շինարարության, վերակառուցման, հիմնական վերանորոգման և շահագործման ընթացքում:

10. Ավտոմոբիլային ճանապարհների և կառույցների հետազոտությունների ժամանակ դրանցում պետք է պահպանվեն հետևյալ պահանջները՝

10.1 շինարարության շրջանի բնակլիմայական պայմանների և շրջակա միջավայրի վրա տեխնածին ազդեցության գործոնների մասին նյութերը դրանց փոփոխության կանխատեսումների հետ միասին պետք է լինեն արժանահավատ.

10.2 տեղագրաերկրաբաշխական, ճարտարագետաերկրաբանական, ջրաբանական, էկոլոգիական, իսկ անհրաժեշտության դեպքում՝ նաև այլ տեսակի հետազոտական աշխատանքների նյութերը պետք է պարունակեն բոլոր անհրաժեշտ տվյալները՝

ա) ավտոմոբիլային ճանապարհի և ճանապարհային կառույցների կառուցվածքային տարրերի մասով հիմնական տեխնիկական որոշումների մշակման համար, որոնք ապահովում են անվտանգությունը դրանց շինարարության, վերակառուցման, հիմնական վերանորոգման և շահագործման փուլերում, ինչպես նաև շրջակա միջավայրի պահպանությանն ուղղված միջոցառումների, շինարարության կազմակերպման նախագծի մշակման համար.

բ) ճանապարհային կառույցների հիմնատակերի, հիմքերի և կոնստրուկցիաների, կամուրջների և խողովակների անցքերի, հողային պաստառի, ճանապարհային հագուստի և այլ կառուցվածքային տարրերի ամրության ու դիմացկունության հաշվարկներ կատարելու համար, ինչպես նաև ավտոմոբիլային ճանապարհի նախագծման, շինարարության, վերակառուցման, հիմնական վերանորոգման և շահագործման փուլերում դրա անվտանգության հետ կապված այլ միջոցառումների մշակման համար.

գ) ճանապարհի շինարարության, վերակառուցման, հիմնական վերանորոգման և շահագործման փուլերում վտանգավոր բնական և տեխնածին գործոնների ազդեցությունից ավտոմոբիլային ճանապարհի և տրանսպորտային ծառայություններից օգտվողների պաշտպանությանն ուղղված ճարտարագիտական միջոցառումների նախագծման համար:

11. Ավտոմոբիլային ճանապարհների և ճանապարհային կառույցների նախագծման ժամանակ դրանցում պետք է պահպանվեն հետևյալ պահանջները՝

11.1 ավտոմոբիլային ճանապարհների նախագծումն անցկացվում է նախագծման առաջադրանքի պահանջների, պատվիրատուի կողմից տրամադրված ելակետային տվյալների և ճարտարագիտական հետազոտությունների հիման վրա.

11.2 ավտոմոբիլային ճանապարհների նախագծման ժամանակ հարկավոր է ապահովել՝

ա) սահմանված եզրաչափերով և քաշային պարամետրերով տրանսպորտային միջոցների անվտանգ և անխափան երթևեկությունը՝ երթևեկության թույլատրելի արագություններով, ինտենսիվության առկա և սահմանված հեռանկարային ժամանակահատվածի համար կանխատեսվող տրանսպորտային հոսքերի դեպքում՝ հաշվի առնելով երթևեկության առկա և կանխատեսվող կազմը.

բ) ավտոմոբիլային ճանապարհի և ճանապարհային կառույցների կառուցվածքային տարրերի ամրությունն ու դիմացկունությունը ներքին և արտաքին սահմանված բեռնվածքների ազդեցության դեպքում դրանց կենսական պարբերաշրջանի բոլոր փուլերում.

գ) ավտոմոբիլային ճանապարհի սահմանված կենսական պարբերաշրջանի ընթացքում հաշվարկային հավանականությունը գերազանցող հեղեղաջրերի և սառցահոսքի անվտանգ բացթողումը ջրթող կառույցների միջոցով.

դ) ավտոմոբիլային ճանապարհի սահմանված կենսական պարբերաշրջանի ընթացքում շինարարական և շահագործման ծախսերի օպտիմալացումը.

ե) տրանսպորտային ենթակառուցվածքի օբյեկտների նկատմամբ Մաքսային միության անդամ պետությունների օրենսդրությամբ սահմանված՝ գեղագիտական, տնտեսական, էկոլոգիական և այլ պահանջների, ինչպես նաև պատմամշակութային ժառանգության հուշարձանների և զոհված զինվորների թաղման վայրերի պահպանվածության ապահովման նորմերի և կանոնների պահպանումը.

զ) մինչև պայթունավտանգ, հրդեհավտանգ և այլ արտադրական օբյեկտներին կից արգելված (վտանգավոր) գոտիներ և շրջաններ, ինչպես նաև մինչև նախագծվող ավտոմոբիլային ճանապարհի կողքին տեղակայված օբյեկտների պահպանական գոտիներ նվազագույն հեռավորությունների պահպանումը.

է) համատեղել բավարար երկարությամբ հատվածներում ճանապարհի բնութագրերի օրինաչափ և սահուն փոփոխությունը, ինչպես նաև երթևեկության պայմանների կտրուկ փոփոխման վայրերը ճարտարապետական, ռելիեֆային և լանդշաֆտային դոմինանտների, բնակավայրերի, տրանսպորտային ուղեբաժանքների և ճանապարհի կամ ճանապարհամերձ իրավիճակի այլ տարրերի հետ, որոնց մոտենալիս ճանապարհային երթևեկության մասնակիցները կարող են կանխատեսել այդ փոփոխությունները.

ը) շրջակա միջավայրի աղտոտման, այդ թվում՝ խցանումներում ավտոմեքենաների հարկադրված պարապուրդի նվազեցման հաշվին ջերմոցային գազերի արտանետումների նվազեցում.

11.3 ավտոմոբիլային ճանապարհների նախագծման ժամանակ այն գոտիներում, որտեղ հնարավոր չէ բացառել վտանգավոր բնական կամ տեխնածին գործընթացների ու երևույթների ազդեցության հետ կապված ռիսկերը, հարկավոր է՝

ա) անցկացնել ավտոմոբիլային ճանապարհի մայրուղին տեղանքի այն հատվածներով, որտեղ նշված ռիսկերը նվազագույնն են.

բ) նախատեսել շինարարության, վերակառուցման, հիմնական վերանորոգման և շահագործման փուլերում նշված գործընթացների և երևույթների ազդեցության հնարավոր մնացորդային ռիսկերից ավտոմոբիլային ճանապարհի կառուցվածքային տարրերի պաշտպանություն.

գ) կիրառել նշված գործընթացների և երևույթների ազդեցության դեպքում վտանգի առաջացման ռիսկը վերացնող կամ նվազեցնող նյութեր և կոնստրուկցիաներ.

11.4 ավտոմոբիլային ճանապարհների, ճանապարհային կոնստրուկցիաների և ճանապարհային կառույցների կառուցվածքային տարրերի հաշվարկման ժամանակ պետք է հաշվի առնվեն նշված տարրերի, ինչպես նաև դրանց հիմնատակերի և հիմքերի վրա ազդող մշտական և ժամանակավոր բեռնվածքների հետևյալ հիմնական տեսակները՝

ա) ավտոմոբիլային ճանապարհի և ճանապարհային կառույցների կառուցվածքային տարրերի սեփական քաշից.

բ) տրանսպորտային միջոցներից և հետիոտներից.

գ) ջրային հոսքի ներգործությունից, այդ թվում՝ ալիքային և սառցային բեռնվածքները.

դ) քամու և մթնոլորտային տեղումների ներգործությունից.

ե) սեյսմիկ ներգործությունից.

զ) ջերմաստիճանային ներգործությունից.

է) հիմնատակերի և հիմքերի նստվածքից, կառուցվածքային տարրերի նյութի կծկումից. ծանոթագրություն՝ ենթակետերի համարակալումը տրված է փաստաթղթի պաշտոնական տեքստին համապատասխան։

ը) շինմոնտաժային, տեխնոլոգիական, վերանորոգման և շահագործման սարքավորումներից.

11.5 անվտանգության պահանջները ավտոմոբիլային ճանապարհի մայրուղու նկատմամբ՝

ա) հատակագծի երկրաչափական տարրերի, երկայնական և լայնական պրոֆիլի պարամետրերը պետք է սահմանվեն՝ ավտոմոբիլային ճանապարհի տվյալ կատեգորիայի համար ընդունված՝ տրանսպորտային միջոցների երթևեկության հաշվարկային արագությունից ելնելով.

բ) երթևեկության անվտանգ պայմաններ ապահովող հաշվարկային արագությունների փոփոխման թույլատրելի ընդգրկույթը սահմանվում է տարբերակված կերպով՝ ավտոմոբիլային ճանապարհի յուրաքանչյուր կատեգորիայի համար.

գ) հատակագծում և երկայնական պրոֆիլում ավտոմոբիլային ճանապարհի նախագծումը հարկավոր է իրականացնել որպես տարածական կոր, որի տարրերը ներդաշնակորեն զուգակցվում են միմյանց և տեղանքի շրջակա լանդշաֆտի հետ։ Ընդ որում, հարկավոր է նախատեսել ուղղագիծ և կորագիծ կտորների համաչափությունը՝ ըստ ավտոմոբիլային ճանապարհի հարակից հատվածներում և ամբողջ երկայնքով դրանց տարածվածության.

դ) երկայնական թեքությունը պետք է ապահովի տրանսպորտային միջոցների երթևեկության թույլատրելի արագությունների անվտանգ իրականացման հնարավորությունը ավտոմոբիլային ճանապարհների համապատասխան դասերի և կատեգորիաների ու երթևեկության պայմանների համար: Ճանապարհների թողունակության և ճանապարհային երթևեկության անվտանգության բարձրացման նպատակներով սահմանային երկայնական թեքությունների կիրառման անհրաժեշտության դեպքում հարկավոր է նախատեսել լրացուցիչ գոտիների և վթարային իջատեղերի կառուցումը.

ե) հատակագծում և երկայնական պրոֆիլում մայրուղու տարրերի զուգակցումը պետք է ապահովի ավտոմոբիլային ճանապարհի ուղղության միանշանակ տեսողական ընկալումն այնպիսի հեռավորության վրա, որն ապահովում է թույլատրված արագությամբ անվտանգ և հարմարավետ երթևեկելը, երթևեկության ուղղության փոփոխվելու, վարելու ընթացքում ավելի մեծ ուշադրություն պահանջող վայրերին մոտենալու մասին վարորդներին ժամանակին տեղեկացնելը, պետք է բացառեն տեսողական պատրանքների առաջացման և վարորդների սխալ գործողությունների հնարավորությունը.

զ) հատակագծի և երկայնական պրոֆիլի պարամետրերը պետք է ապահովեն երթևեկելի մասի մակերեսի և հանդիպակաց ավտոմեքենայի տեսանելիությունը ավտոմոբիլային ճանապարհների համապատասխան կատեգորիաների համար սահմանվածից ոչ պակաս հեռավորությունների վրա.

է) հորիզոնական կորերը պետք է ապահովեն մայրուղու տեսողական սահունությունը և դրա կապվածությունը տեղանքի շրջակա լանդշաֆտի հետ: Դրանք կարող են ունենալ մշտական կամ փոփոխական կորություն: Կորերի փոքրագույն շառավիղները պետք է սահմանվեն՝ ելնելով երթևեկության հարմարավետությունից և բարեհարմարությունից, իսկ դժվարին պայմաններում՝ մաքուր և խոնավ ճանապարհային ծածկույթով հաշվարկային արագությամբ երթևեկելու ժամանակ ավտոմոբիլի կայունությունից: Հարակից հորիզոնական կորերի շառավիղները չպետք է միմյանցից տարբերվեն ավելի, քան 1,3 անգամ.

11.6 ավտոմոբիլային ճանապարհը պետք է ունենա երթևեկության գոտիների սահմանված թվաքանակ, որը թույլ է տալիս ապահովել հաշվարկային ինտենսիվությամբ տրանսպորտային հոսքի բացթողում՝ ավտոմոբիլային ճանապարհի երթևեկությամբ ծանրաբեռնվածության թույլատրելի մակարդակով.

11.7 երթևեկության գոտու լայնությունը պետք է ապահովի տարբեր նշանակության, դասի և կատեգորիայի ավտոմոբիլային ճանապարհների, ինչպես նաև տրանսպորտային միջոցների տեսակների համար որոշակի ճանապարհային պայմաններում թույլատրելի երթևեկության արագության անվտանգ իրականացման հնարավորություն.

11.8 բոլոր կատեգորիաների ճանապարհների համար պետք է նախատեսել կողնակների կառուցում, որոնց լայնությունը հարկավոր է սահմանել՝ ելնելով հետևյալի ապահովման պայմաններից՝

ա) հողային պաստառի կառուցվածքի կայունություն.

բ) տարածության ստեղծում, որը թույլ է տալիս խուսափել ճանապարհատրանսպորտային պատահարներից կամ նվազեցնել դրանց հետևանքների ծանրությունը.

գ) տարբեր դասերի և կատեգորիաների ճանապարհների, ինչպես նաև տրանսպորտային միջոցների տարբեր տեսակների համար երթևեկության թույլատրելի արագությունների իրականացում.

դ) համապատասխան կատեգորիաների ճանապարհների երթևեկելի մասի սահմաններից դուրս տրանսպորտային միջոցների կարճաժամկետ կանգառի համար հնարավորություն՝ առանց շարժվող տրանսպորտային հոսքի համար խոչընդոտների.

11.9 ավտոմոբիլային ճանապարհներին՝ կախված ճանապարհի դասից և կատեգորիայից, ինչպես նաև այլ ավտոմոբիլային ճանապարհների հատվածներում, որտեղ արգելված են ավտոմեքենաների կանգառը և կայանումը, պետք է նախագծվեն հարթակներ` մեքենաների վթարային կանգառի համար, և դրանք պետք է ունենան ավտոմեքենաների կանխատեսվող թվաքանակի տեղավորման համար բավարար չափսեր: Հարթակները պետք է սարքավորված լինեն արագացման և արգելակման գոտիներով, իսկ հեռավորությունները դրանց միջև հարկավոր է սահմանել՝ կախված ճանապարհի երթևեկության ինտենսիվությունից.

11.10 ուղղաձիգ երկարաձիգ զառիվայրերի վրա վայրէջք կատարող տրանսպորտային միջոցների երթևեկության գոտու երկայնքով տրանսպորտային միջոցների երթևեկության անվտանգության ապահովման համար պետք է նախատեսվեն արտակարգ դեպքերում հարկադրված կանգառի հարթակներ, որոնք կտեղակայվեն սահմանված հեռավորությունների վրա.

11.11 տրանսպորտային միջոցի՝ հանդիպակաց երթևեկության գոտի դուրս գալու կանխման և ճակատային բախման ռիսկի նվազեցման նպատակով համապատասխան կարգի և կատեգորիայի ավտոմոբիլային ճանապարհները պետք է ունենան բաժանիչ գոտի կամ նախագծվեն երթևեկության յուրաքանչյուր ուղղության համար առանձին հողային պաստառի վրա: Բաժանիչ գոտու նվազագույն լայնությունը, կախված ավտոմոբիլային ճանապարհի կարգից և կատեգորիայից, պետք է ունենա անվտանգության գոտիների տեղակայման և ճանապարհային պաշտպանիչների տեղադրման համար անհրաժեշտ չափսեր: Բաժանիչ գոտու նախագծման ժամանակ պետք է ապահովվեն երթևեկելի մասից անվտանգ ջրահեռացման պայմանները.

11.12 երթևեկելի մասի և ավտոմոբիլային ճանապարհի կողնակների լայնական թեքությունը պետք է ապահովի մակերևութային ջրերի հոսքը.

11.13 ավտոմոբիլային ճանապարհի նախագծային փաստաթղթերում ընդունված՝ ճանապարհային հագուստի կառուցվածքի տեսակը և կրողունակությունը պետք է համապատասխանեն տարբեր դասերի և կատեգորիաների ավտոմոբիլային ճանապարհներով երթևեկության թույլատրելի արագությամբ՝ դրվածքային ինտենսիվությամբ և կազմով տրանսպորտային հոսքերի անվտանգ և անխափան բացթողման պահանջներին՝ հաշվի առնելով Մաքսային միության անդամ պետությունների օրենսդրությամբ սահմանված տրանսպորտային միջոցների ժամանակակից քաշային պարամետրերը: Ճանապարհային ծածկույթների հարթության և կցորդման հատկությունների ցուցանիշները պետք է համապատասխանեն տարբեր դասերի և կատեգորիաների ավտոմոբիլային ճանապարհներով տրանսպորտային միջոցների անվտանգ՝ թույլատրված արագությամբ երթևեկելու պահանջներին.

11.14 ավտոմոբիլային ճանապարհների նախագծման ժամանակ ավտոմոբիլային ճանապարհին երթևեկության կազմակերպման տեխնիկական միջոցները պետք է կազմեն ճանապարհային երթևեկության կառավարման միասնական համակարգ, որը թույլ է տալիս վարորդին ապահովել անվտանգ մանևրում կամ երթևեկության ռեժիմի փոփոխում.

11.15 ավտոմոբիլային ճանապարհների նախագծման ժամանակ
պետք է նախատեսվեն ճանապարհային պահող պաշտպանիչներ ճանապարհատրանսպորտային պատահարների հնարավոր առաջացման պոտենցիալ վտանգավոր վայրերում՝

ա) հողային պաստառի բարձր լիրքեր և (կամ) ուղղաձիգ թեքություններ ունեցող ավտոմոբիլային ճանապարհի հատվածներում, ինչպես նաև երկայնքով անցնող երկաթուղիների, ճահիճների, ձորակների, ջրի հոսքերի, լեռնային կիրճերի և լանջերի մոտ տեղակայվածության դեպքում.

բ) ոչ բավարար տեսանելիությամբ ավտոմայրուղիներում և արագընթաց ճանապարհներին, ինչպես նաև բազմագոտի ավտոմոբիլային ճանապարհների բաժանիչ գոտում, տրանսպորտային ուղեբաժանքներում, հորիզոնական կորերում.

գ) կամուրջներով, ուղանցույցներով, էստակադներով և ճանապարհային այլ հատուկ կառույցներով անցնող հատվածներում.

դ) ուղանցույցների, էլեկտրահաղորդման, կապի, լուսավորության գծերի հենարանների, անհատական կատարման առանձին ճանապարհային նշանների, ինչպես նաև երթևեկելի մասին անմիջապես մոտ տեղակայված հաղորդակցուղիների և կառույցների մոտ.

11.16 բնակավայրերով անցնող ավտոմոբիլային ճանապարհների նախագծման ժամանակ պետք է նախատեսվեն հետիոտնային արահետներ կամ մայթեր, իսկ անհրաժեշտության դեպքում՝ հեծանվային արահետներ: Հետիոտնային և հեծանվային արահետները պետք է նախագծվեն ըստ անհրաժեշտության և բնակավայրերից դուրս՝ կառուցվող կամ վերակառուցվող ավտոմոբիլային ճանապարհների երկայնքով: Ընդ որում, թույլատրվում է կազմակերպել մեկ երթևեկելի մասով հեծանվային և ավտոմոբիլային համատեղ երթևեկություն՝ կախված երթևեկության թույլատրելի արագությունից, ինտենսիվությունից և կազմից, ինչպես նաև հեծանվային ու ավտոմոբիլային երթևեկության բաժանման միջոցներ և այլն.

11.17 նոր կառուցվող ավտոմոբիլային ճանապարհների նախագծման կամ ավտոմոբիլային ճանապարհների առկա ցանցի վրա արհեստական լուսավորության ստեղծման ժամանակ արհեստական լուսավորությունն անհրաժեշտ է նախատեսել առաջին հերթին՝

ա) բնակավայրերի սահմաններում.

բ) մայրուղային ավտոմոբիլային ճանապարհների՝ միմյանց միջև և երկաթուղիների հետ փոխհատումների վրա.

գ) ավելի, քան 100 մ երկարությամբ կամուրջների, ուղանցույցների և էստակադների վրա.

դ) վճարովի ավտոմոբիլային ճանապարհներով երթևեկության համար ուղեվարձերի գանձման կետերում.

ե) թունելներում և դրանց մատույցներում.

զ) ճանապարհային և ճանապարհամերձ սպասարկման կառույցներ և օբյեկտներ բերող մուտքերում.

է) տրանսպորտային և քաշաեզրաչափային հսկողության, սահմանապահ, մաքսային, սանիտարահամաճարակաբանական, անասնաբուժական և ճանապարհապարեկային ծառայության պահակետերի մոտ.

11.18 ավտոմոբիլային ճանապարհների նախագծման դեպքում պետք է նախատեսվի ճանապարհին գտնվող վարորդների և ուղևորների կարճաժամկետ հանգստի համար հարթակների կառուցում.

11.19 հասարակական տրանսպորտի կանգառների վայրերում ավտոմոբիլային ճանապարհների նախագծման դեպքում պետք է նախատեսվեն վայրէջքի հարթակներ կամ ավտոտաղավարներ.

11.20 դեպի ճանապարհային և ճանապարհամերձ սպասարկման օբյեկտներ մուտք ապահովող ավտոմոբիլային ճանապարհի հատակագծի և երկայնական պրոֆիլի տարրերի պարամետրերի նախագծման դեպքում չպետք է վատթարանան ճանապարհային պայմանները դրանց տեղակայման գոտում և չպետք է առաջանան ճանապարհային երթևեկության կազմակերպման հարցում այնպիսի դժվարություններ, որոնք նվազեցնում են տրանսպորտային ծառայություններից օգտվողների անվտանգությունը.

11.21 ստորգետնյա ճարտարագիտական հաղորդակցուղիների հետ նախագծվող ավտոմոբիլային ճանապարհի հատման դեպքում պետք է նախատեսվեն ավտոմոբիլային ճանապարհից առաջացած բեռնվածքների ներգործության ներքո այդ հաղորդակցուղիների պահպանվածությունը, ինչպես նաև այդ հաղորդակցուղիների համար սահմանված պահպանական գոտիների չափսերի պահպանումն ապահովող միջոցներ.

11.22 նախագծման դեպքում հարկավոր է նախատեսել բնակչության մնացած կատեգորիաների հետ հավասար ծառայությունների բոլոր այն տեսակների հասանելիության հնարավորություն, որոնք ավտոմոբիլային ճանապարհների կողմից տրամադրվում են ճանապարհային երթևեկության՝ սահմանափակ հնարավորություններով բոլոր կատեգորիաների մասնակիցների համար.

11.23 նոր կամուրջների նախագծման և առկա կամուրջների վերակառուցման դեպքում հարկավոր է ընդունել այնպիսի նախագծային որոշումներ, որոնք ապահովում են՝

ա) կառույցների շահագործման հուսալիությունը, երկարակեցությունը և անխափանությունը այնպիսի տրանսպորտային միջոցների երթևեկության ժամանակ, որոնց եզրաչափային չափսերը և քաշային պարամետրերը համապատասխանում են Մաքսային միության անդամ պետությունների կողմից սահմանված պահանջներին.

բ) շահագործման ժամանակահատվածում տրանսպորտային միջոցների և հետիոտների երթևեկության, ինչպես նաև շինարարական մեքենաների, մեխանիզմների, սարքավորումների անվտանգությունը, շինարարության, վերակառուցման և հիմնական վերանորոգման ժամանակահատվածում աշխատողների անվտանգությունն ու աշխատանքի պահպանությունը.

գ) հավանական հաշվարկը գերազանցող ջրի ծախսի և մակարդակների, հաշվարկային սառցահոսքի անվտանգ բացթողումը, իսկ համապատասխան դասի նավարկելի կամ լաստարկելի գետերի վրա՝ անվտանգ նավարկելիության և լաստառաքման պահանջները.

դ) շրջակա միջավայրի պահպանությունը և դրա էկոլոգիական հավասարակշռության պահպանումը.

11.24 ավտոմոբիլային ճանապարհների վրա ուղանցույցների նախագծումը հարկավոր է իրականացնել ճանապարհների տվյալ հանգույցում երթևեկության հեռանկարային ինտենսիվությանը, ինչպես նաև Մաքսային միության անդամ պետությունների օրենսդրությամբ սահմանված՝ տրանսպորտային միջոցների եզրաչափային չափսերի՝ ըստ լայնության և բարձրության, քաշային պարամետրերի, հատվող կամ հարող ճանապարհների դասին և կատեգորիային համապատասխան.

11.25 կամուրջների և ուղանցույցների նախագծման դեպքում հարկավոր է ապահովել՝

ա) արհեստական կառույցների վրա և դրանց մատույցներում երթևեկելի մասի լայնական պրոֆիլի համապատասխանությունը՝ ըստ երթևեկության գոտիների լայնության և քանակի, ինչպես նաև կողնակների վրա եզրային կամ ամրակցված գոտիների բնութագրերին,

բ) հորիզոնական կորերի նվազագույն շառավիղների վրա արհեստական կառույցների տեղակայման դեպքում վիրաժների կառուցումը և երթևեկելի մասի լայնացումը,

գ) անվտանգ հեռավորություն՝ երթևեկելի մասի եզրից մինչև ուղանցույցների հենարանների մոտակա նիստը տարբեր դասերի և կատեգորիաների ավտոմոբիլային ճանապարհների, ինչպես նաև ուղանցույցների հենարանների կոնստրուկցիաների համար,

դ) մետաղական պաշտպանիչներ տեղադրելիս պաշտպանիչի վրա մեքենայի վրաերթի դեպքում դրա ճկվածքի ապահովման համար անհրաժեշտ հեռավորությունը՝ մետաղական պաշտպանիչներից մինչև հենարանի մոտակա նիստը.

11.26 թունելների նախագծման դեպքում հարկավոր է նախատեսել անվտանգության հետևյալ պահանջների պահպանումը՝

ա) 1 000 մ-ից ավելի երկարություն ունեցող թունելները կանգառման գոտիների բացակայության դեպքում պետք է ունենան հարթակներ ունեցող տեղային լայնացումներ՝ տրանսպորտային միջոցների վթարային կանգառի համար։ Երկկողմանի երթևեկության դեպքում հարթակներ պետք է լինեն թունելի յուրաքանչյուր կողմից.

բ) 1 500 մ-ից ավելի երկարությամբ թունելներում երթևեկության մեկ գոտիով օրական ավելի, քան 2 000 ավտոմեքենայի հաշվարկային ինտենսիվության դեպքում հարկավոր է կառուցել վթարային ելքեր.

գ) վթարային ելքեր չունեցող թունելներում նախատեսել ճանապարհային երթևեկության մասնակիցների կողմից արտակարգ իրավիճակներում օգտագործելու համար նախատեսված մայթեր կամ անցումներ.

դ) բաժան փողերով թունելները պետք է միմյանց միացված լինեն նույն հեռավորության վրա տեղակայված լայնական փողերով, որոնք նախատեսված են հետիոտների և վթարային-փրկարարական ծառայությունների մեքենաների ու մեխանիզմների անցման համար.

ե) 1 500 մ-ից ավելի երկարությամբ թունելներում՝ դրանց ճակատամուտքերի մոտ, ինչպես նաև թունելի ներսում նախատեսել սանիտարակենցաղային սարքվածքներով մասնագիտացված շինություններ՝ շահագործման և պահպանության ծառայությունների կարիքների համար՝ սարքավորված առաջին բուժօգնության, արտակարգ կապի և հրդեհաշիջման, և տեխնիկական ջրի տրման միջոցներով.

զ) թունելներից օգտվողների անվտանգության ապահովման համար սարքվածքների և միջոցների գտնվելու վայրերը պետք է նշված լինեն անվտանգության համապատասխան նշաններով: Երթևեկության ուղղությունները դեպի վթարային ելքեր, փրկարարական կետեր, արտակարգ կապի ապարատներ պետք է նշված լինեն տեսանելի գրառումներով և պայմանանշաններով։ Անվտանգության նշաններն անհրաժեշտության դեպքում կարող են պարունակել արտակարգ իրավիճակներում օգտագործելու համար անհրաժեշտ այլ տեղեկատվություն.

է) սարքավորել երթևեկության բարձր ինտենսիվությամբ թունելները տրանսպորտային հոսքերի կառավարման ավտոմատացված համակարգերով՝ ճանապարհային երթևեկության խցանումները կանխելու համար, այդ թվում՝ ճանապարհատրանսպորտային պատահարների և այլ արտակարգ իրավիճակների առաջացման դեպքում.

ը) նախատեսել մինչև թունել մտնելը և դրանից դուրս գալուց հետո, ինչպես նաև երկու և ավելի փողերով թունելներում ճանապարհային պաշտպանիչի անջրպետ՝ վթարային-փրկարարական ծառայությունների մեքենաների և մեխանիզմների անցման համար.

11.27 ավտոմոբիլային ճանապարհների նախագծման դեպքում անհրաժեշտ է նախատեսել եզրաչափային և քաշային հսկողության ստացիոնար կետերի ու քաշային հսկողության շարժական կետերի հարթակների, ինչպես նաև պահված տրանսպորտային միջոցների պահպանման համար մասնագիտացված կայանատեղերի տեղակայում՝ մինչև պահման պատճառների վերացումը.

11.28 ավտոմոբիլային ճանապարհների վրայի կամուրջները, ուղանցույցները, թունելները և այլ ճանապարհային կառույցներ կարող են սարքավորված լինել նշված կառույցներ չարտոնված մուտք գործելուց ճարտարագիտական պաշտպանության, հրդեհի հայտնաբերման և դրա մասին տեղեկացման, հակածխային պաշտպանության ու հրդեհաշիջման ավտոմատացված մասնագիտացված համակարգերով։

12. Ավտոմոբիլային ճանապարհների և կառույցների շինարարության, վերակառուցման և հիմնական վերանորոգման (այսուհետ` շինարարության) ժամանակ դրանցում պետք է պահպանվեն հետևյալ պահանջները՝

ա) ավտոմոբիլային ճանապարհի շինարարությունը պետք է իրականացվի նախագծային փաստաթղթերի խստագույնս պահպանմամբ՝ ավտոմոբիլային ճանապարհի կենսական պարբերաշրջանի բոլոր փուլերում հողօգտագործման լիազորված մարմինների կողմից այդ նպատակներով հատկացված հողերի վրա.

բ) ավտոմոբիլային ճանապարհի շինարարության ժամանակ կիրառվող նյութերը և արտադրատեսակները պետք է ապահովեն ճանապարհաշինարարական աշխատանքների կատարումը՝ նախագծային փաստաթղթերին համապատասխան.

գ) շինարարական աշխատանքների ավարտից հետո ավտոմոբիլային ճանապարհը՝ հողերի մշտական արտուղման գոտու սահմաններում, պետք է ազատված լինի ճանապարհաշինարարական տեխնիկայից, ժամանակավոր կառույցներից, շինարարական նյութերի և արտադրատեսակների մնացորդներից, ժամանակավոր ճանապարհային նշաններից և ցուցանակներից, ինչպես նաև այլ առարկաներից և գույքից, իսկ օբյեկտի շինարարության ժամանակահատվածում ժամանակավոր օգտագործման համար հատկացված հողերը պետք է բերվեն սկզբնական նշանակությամբ դրանց օգտագործման համար պիտանի վիճակի՝ Մաքսային միության անդամ պետությունների հողային օրենսդրությանը համապատասխան:

13. Շահագործման ժամանակ ավտոմոբիլային ճանապարհների և դրանց վրայի ճանապարհային կառույցների նկատմամբ անվտանգության պայմաններն են՝

13.1 շահագործման միջոցառումները պետք է ուղղված լինեն ավտոմոբիլային ճանապարհներով դրանց ծառայության սահմանված ժամկետի ընթացքում բեռների և ուղևորների անվտանգ փոխադրման պայմանների ստեղծմանը՝ ստորև նշված եղանակներով.

ա) տրանսպորտային, շահագործման, բնակլիմայական, արտակարգ և այլ գործոնների ազդեցության դեպքում ավտոմոբիլային ճանապարհների և ճանապարհային կառույցների պահպանվածության ապահովում՝ դրանց կենսական պարբերաշրջանի ընթացքում,

բ) տեխնիկական միջոցների համալիրի օգտագործմամբ ճանապարհային երթևեկության կազմակերպում,

գ) անվտանգ և անխափան ճանապարհային երթևեկությանը համապատասխանող երթևեկելի մասի շահագործման վիճակի պահպանմանն ուղղված աշխատանքների անցկացում,

դ) ճանապարհատրանսպորտային պատահարների և երթևեկության սահմանափակումների առաջացման ռիսկի ժամանակին վերացում կամ նվազեցում՝ կախված ավտոմոբիլային ճանապարհի շահագործման վիճակից,

ե) երթևեկության կազմակերպման մեջ փոփոխությունների մասին, այդ թվում՝ կապված ճանապարհային աշխատանքների անցկացման, երթևեկության սեզոնային սահմանափակումների, տարերային աղետների, տեխնածին աղետների և վթարների կամ այլ հանգամանքների հետ՝ ճանապարհային երթևեկության մասնակիցների՝ ժամանակին տեղեկացում,

զ) տրանսպորտային միջոցների թույլատրելի քաշային և եզրաչափային պարամետրերի, ինչպես նաև ավտոմոբիլային ճանապարհի շահագործման վիճակի վատթարացման հնարավոր մնացորդային ռիսկերի և տրանսպորտային ծառայություններից օգտվողների ու երրորդ անձանց համար ավտոմոբիլային ճանապարհի առանձին հատվածներում անվտանգության սպառնալիքի առաջացման մասին տեղեկատվության հասանելիության ապահովում,

է) ձնահյուսերից կամ ավազահյուսերից ավտոմոբիլային ճանապարհի հատվածների պաշտպանություն, ծածկույթի վրա ձնակեղևի և մերկասառույցի առաջացման կանխում, ձնասառուցային նստվածքների մաքրման հեշտացում և ճանապարհային ծածկույթների ձմեռային սայթաքելիության վերացում՝ հակամերկասառուցային նյութերի կիրառմամբ,

ը) շահագործվող ավտոմոբիլային ճանապարհների և դրանց վրայի ճանապարհային կառույցների պահպանվածության ապահովման համար տրանսպորտային միջոցների թույլատրելի քաշային և եզրաչափային պարամետրերի սահմանում,

թ) վտանգավոր բնական երևույթների կամ դրանց առաջացման վտանգի, ճանապարհներին վթարային վիճակների, ճանապարհային և վթարավերականգնողական աշխատանքների անցկացման, ավտոմոբիլային ճանապարհների և ճանապարհային կառույցների՝ ճանապարհային երթևեկության անվտանգության համար սպառնալիք առաջացնող թերությունների ու վնասվածքների հայտնաբերման դեպքում երթևեկության անվտանգության ապահովման նպատակներով, ինչպես նաև ավտոմոբիլային ճանապարհի, դրա հատվածների կառուցվածքային տարրերի կրողունակության նվազում և ճանապարհային հագուստի թերությունների գոյացում առաջացնող անբարենպաստ բնակլիմայական պայմանների առաջացման ժամանակաշրջանում ավտոմոբիլային ճանապարհների պահպանվածության ապահովման նպատակներով երթևեկության ժամանակավոր սահմանափակումների սահմանում.

13.2 ավտոմոբիլային ճանապարհը և դրա վրայի ճանապարհային կառույցները շահագործման ժամանակ պետք է համապատասխանեն անվտանգության հետևյալ պահանջներին՝

ա) երթևեկելի մասի ծածկույթի վրա պետք է բացակայեն քանդվածքները, նստումները, խանդակները և այլ վնասվածքներ կամ թերություններ, ինչպես նաև կողմնակի առարկաներ, որոնք դժվարացնում են տրանսպորտային միջոցների երթևեկությունը թույլատրելի արագությամբ և վտանգ են տրանսպորտային ծառայություններից օգտվողների կամ երրորդ անձանց համար:

Վնասվածքների առավելապես թույլատրելի մեծությունները և տրանսպորտային միջոցների թույլատրված արագությամբ երթևեկությունը դժվարացնող գործոնների վերացման ժամկետները սահմանվում են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը:

Անհրաժեշտության դեպքում՝ մինչև երթևեկելի մասի նշված թերությունների վերացումը, ավտոմոբիլային ճանապարհի վնասված հատվածները պետք է նշված լինեն համապատասխան ժամանակավոր ճանապարհային նշաններով կամ ճանապարհային երթևեկության կազմակերպման այլ տեխնիկական միջոցներով:

Ջրահեռացման խողովակը երթևեկելի մասից պետք է գտնվի այնպիսի վիճակում, որը բացառում է ծածկույթի և կողնակների վրա ջրի լճացումը.

բ) ճանապարհային ծածկույթի կցորդման հատկությունները պետք է ապահովեն տրանսպորտային միջոցների՝ ճանապարհային երթևեկության կանոններով թույլատրված արագությամբ երթևեկության անվտանգ պայմանները՝ սահմանված պահանջներին դրանց շահագործման վիճակի համապատասխանության պայմանով: Կցորդման հատկությունների բարելավմանն ուղղված աշխատանքների կատարման ժամկետները սահմանվում են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

գ) ճանապարհային ծածկույթի հարթությունը պետք է ապահովի տվյալ դասի և կատեգորիայի ավտոմոբիլային ճանապարհի համար սահմանված երթևեկության արագությամբ երթևեկելու անվտանգ պայմանները: Ծածկույթների հարթության նկատմամբ պահանջները սահմանվում են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

դ) եզրաքարերի բացակայություն դեպքում կողնակի և բաժանիչ գոտու բարձրացումը երթևեկելի մասի մակարդակից վեր չի թույլատրվում: Կողնակները և բաժանիչ գոտիները, որոնք եզրաքարերով առանձնացված չեն երթևեկելի մասից, չպետք է լինեն երթևեկելի մասի հարող եզրի մակարդակից 4 սմ-ից ավելի ցածր.

ե) կողնակները չպետք է ունենան ձևախախտումներ, վնասվածքներ, որոնք նշված են սույն հոդվածի 13.2 կետի (ա) ենթակետում ճանապարհային ծածկույթների համար: Նախքան կողնակների թերությունները վերացնելը պետք է սահմանվեն ժամանակավոր ճանապարհային նշաններ կամ ճանապարհային երթևեկության կազմակերպման այլ տեխնիկական միջոցներ.

զ) չի թույլատրվում կատարվող շահագործման գործողությունների կամ դրանց բացակայության արդյունքում համապատասխան դասերի և կատեգորիաների ավտոմոբիլային ճանապարհների վրա տեսանելիության փաստացի հեռավորությունը պակասեցնել պահանջվող նվազագույնից.

13.3 կամուրջները, ուղանցույցները և այլ ճանապարհային կառույցներ դրանց ծառայության ժամկետում պետք է պահպանեն նախագծային փաստաթղթերով սահմանված դիրքը տարածության մեջ, իսկ դրանց տեխնիկական վիճակը պետք է ապահովի կառույցի անվտանգ շահագործումը, ինչպես նաև ընդհանուր առմամբ ամբողջ կառույցի և դրա առանձին մասերի մեխանիկական դիմադրությունը՝ հաշվարկային բեռնվածքներին և ազդեցություններին: Կառույցի հենամիջային կառուցվածքի կրող տարրերի տեխնիկական վիճակը պետք է ապահովի բեռնունակության նախագծային մեծությունը: Ենթակամրջային տարածության վիճակը պետք է ապահովի սահմանված հավանական հաշվարկը գերազանցող վարարումների և սառցահոսքի բարձր ջրերի անվտանգ բացթողումը.

13.4 թունելների շահագործման ժամանակ հարկավոր է պահպանել հետևյալ պահանջները՝

ա) թունելի անվտանգ շահագործման վտանգ առաջացնող թունելային երեսարկի (թունելի պատերի) վնասվածքների ժամանակին վերացումը.

բ) էլեկտրալուսավորության, կապի և բարձրախոս ազդարարման, ճանապարհային երթևեկության կազմակերպումը և անվտանգությունն ապահովող ավտոմատացված համակարգերի, ինչպես նաև թունելամերձ կառույցներ չարտոնված մուտք գործելուց ինժեներական պաշտպանության համալիրի, հրդեհի հայտնաբերման և դրա մասին տեղեկացման, հակածխային պաշտպանության և ավտոմատացված հրդեհաշիջման կառավարման համակարգերի աշխատունակ վիճակի պահպանումը.

գ) տրանսպորտային ծառայություններից օգտվողների՝ ժամանակին տեղեկացումը և թունելի անհապաղ փակումը՝ դրանում արտակարգ իրավիճակների սպառնալիքի առաջացման դեպքում.

13.5 ճանապարհային երթևեկության կազմակերպման տեխնիկական միջոցները պետք է համապատասխանեն անվտանգության հետևյալ պահանջներին՝

ա) ճանապարհային նշաններ:

Ճանապարհային նշանները պետք է ունենան դրանց տեսանելիությունն ապահովող՝ տրված բնութագրեր, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը: Համապատասխան ճանապարհային նշանների տեղադրությունը պետք է ապահովի տրանսպորտային միջոցների վարորդների և հետիոտների՝ ժամանակին տեղեկացումը ճանապարհային պայմանների և երթևեկության թույլատրելի ռեժիմների փոփոխության մասին: Ճանապարհային նշանների՝ բացառությամբ ժամանակավորների, տեղադրումը չպետք է հանգեցնի ավտոմոբիլային ճանապարհների և դրանց վրայի կառույցների մոտեցման եզրաչափերի փոքրացմանը: Բացակայող ճանապարհային նշանների տեղադրումը և վնասվածների փոխարինումը հարկավոր է իրականացնել այն ժամկետներում, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

բ) ճանապարհային գծանշում:

Ճանապարհային գծանշումը պետք է նկատելի լինի շահագործման բոլոր պայմաններում՝ բացառությամբ այն դեպքերի, երբ ավտոմոբիլային ճանապարհի մակերևույթը աղտոտված կամ ծածկված է ձնասառույցային նստվածքներով: Այն դեպքում, երբ երթևեկության ռեժիմները սահմանող գծանշումը դժվար նկատելի է կամ չի կարող ժամանակին վերականգնվել, անհրաժեշտ է տեղադրել համապատասխան ճանապարհային նշաններ:

Ճանապարհային գծանշումը պետք է վերականգնվի այն դեպքում, եթե դրա մաշվածությունը կամ քայքայումը թույլ չեն տալիս միանշանակ ընկալել դրանում զետեղված տեղեկատվությունը: Ճանապարհային գծանշման վերականգնումն անհրաժեշտ է իրականացնել այնպիսի պայմանների առաջացման դեպքում, որոնք ապահովում են գծանշման նյութերի և արտադրատեսակների կիրառումը դրանց կիրառման համար սահմանված պայմաններին համապատասխան.

գ) ճանապարհային լուսացույցներ:

Ճանապարհային լուսացույցները պետք է տեղադրվեն այնպես, որպեսզի դրանք տարբեր եղանակային և լուսային պայմաններում հեշտությամբ ընկալվեն ճանապարհային երթևեկության մասնակիցների կողմից, չլինեն որևէ արգելքով փակված, ապահովեն սպասարկման հարմարությունը և նվազեցնեն դրանց վնասվելու հավանականությունը:

Ճանապարհային լուսացույցների ազդանշանների, այդ թվում՝ ազդանշանների ցրիչների վրա կիրառվող պայմանանշանների նվազագույն տեսանելիությունը տրանսպորտային միջոցների վարորդների համար պետք է ապահովի անվտանգ մանևրում կամ կանգառ իրականացնելու հնարավորություն՝ օրվա ինչպես լուսավոր, այնպես էլ մութ ժամերին: Ճանապարհային լուսացույցների և դրա ամրակման տարրերը չպետք է ունենան ազդանշանների տեսանելիության վրա ազդող վնասվածքներ:

Ճանապարհային լուսացույցի՝ շարքից դուրս եկած լույսի աղբյուրի փոխարինումը, ինչպես նաև ճանապարհային լուսացույցի կորպուսում էլեկտրամոնտաժման սխեմայի կամ էլեկտրական մալուխի վնասվածքների վերացումը ճանապարհաշահագործման ծառայության կողմից դրանց հայտնաբերման և փաստաթղթային ձևակերպումից հետո պետք է իրականացնել այն ժամկետներում, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

դ) ուղղորդ սարքվածքներ:

Ճանապարհային ազդանշանային սյուների և կարճասյուների նվազագույն տեսանելիությունը տրանսպորտային միջոցների վարորդների համար պետք է ապահովի ճանապարհային երթևեկության կանոններով թույլատրված արագությամբ անվտանգ երթևեկության հնարավորություն: Ճանապարհային ազդանշանային սյուները և ճանապարհային կարճասյուները չպետք է ունենան դրանց տեսողական ընկալման և ճանապարհային երթևեկության անվտանգության վրա ազդող վնասվածքներ:

Ճանապարհաշահագործման ծառայության կողմից վնասված ճանապարհային ազդանշանային սյուների և ճանապարհային կարճասյուների վնասվածքները հայտնաբերելուց և փաստաթղթերով ձևակերպելուց հետո դրանք պետք է փոխարինվեն այն ժամկետներում, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

ե) երկաթուղային գծանցների վրա ազդանշանման համակարգերը:

Երկաթուղային գծանցների վրա ազդանշանման համակարգերը պետք է ապահովեն ճանապարհային երթևեկության մասնակիցների տեսողության և լսողության օրգանների միջոցով դրանց ընկալումը ավտոմոբիլային ճանապարհի շահագործման բնականոն պայմանների դեպքում:

Երկաթուղային գծանցների վրա ազդանշանների տեսանելիությունը տրանսպորտային միջոցների վարորդների համար պետք է ապահովի ճանապարհային երթևեկության կանոններով թույլատրված արագությամբ անվտանգ երթևեկելու հնարավորություն: Երկաթուղային գծանցների վրա ազդանշանման համակարգերը չպետք է ունենան տեսողական և լսողական ընկալման վրա ազդող վնասվածքներ.

զ) ճանապարհային երթևեկության կազմակերպման ժամանակավոր տեխնիկական միջոցներ:

Ճանապարհային երթևեկության կազմակերպման տեխնիկական միջոցները, որոնց կիրառումը պայմանավորված է ժամանակավոր բնույթի պատճառներով (ճանապարհաշինարարական աշխատանքներ, անբարենպաստ բնակլիմայական պայմանների առաջացման ժամանակահատվածում ավտոմոբիլային ճանապարհի, դրա հատվածների կառուցվածքային տարրերի կրողունակության նվազեցման և այլ դեպքերում սահմանված կարգով տրանսպորտի երթևեկության սահմանափակման կամ դադարեցման կազմակերպում ճանապարհային երթևեկության անվտանգության ապահովման նպատակներով), պետք է սահմանվեն (ստեղծվեն) ժամանակին և օգտագործվեն միայն սահմանափակող գործոնների գործողության ժամանակահատվածներում:

Վարորդների կողմից ժամանակավոր ճանապարհային նշանների ավելի լավ ընկալման համար մեկ հենարանի վրա պետք է տեղադրվեն առավելագույնը երկու նշաններ և լրացուցիչ տեղեկատվության մեկ նշան (ցուցանակներ):

Ժամանակավոր ճանապարհային նշանները և ճանապարհային լուսացույցները, որոնց գործողությունը կրում է ժամանակավոր բնույթ, այն ժամանակի համար, երբ չի պահանջվում դրանց կիրառումը, պետք է փակված լինեն պատյաններով: Ճանապարհային երթևեկության կազմակերպման ժամանակ ժամանակավոր տեխնիկական միջոցների կիրառման անհրաժեշտությունն առաջացրած պատճառների վերացումից հետո դրանք պետք է ապամոնտաժվեն.

13.6 պաշտպանիչները ավտոմոբիլային ճանապարհներին:

Ճանապարհաշահագործման ծառայության կողմից ավտոմոբիլային ճանապարհների վրայի վնասված պաշտպանիչները հայտնաբերելուց և փաստաթղթերով ձևակերպելուց հետո դրանք պետք է վերականգնվեն այն ժամկետներում, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

13.7 հորիզոնական լուսավորություն՝ արհեստական լուսավորությունից:

Տարբեր դասերի և կատեգորիաների ավտոմոբիլային ճանապարհների երթևեկելի մասի ծածկույթի արհեստական լուսավորության դեպքում հորիզոնական լուսավորությունը պետք է ապահովի ճանապարհային երթևեկության կանոններով թույլատրված արագությամբ երթևեկելու անվտանգ պայմաններ:

Ճանապարհաշահագործման ծառայության կողմից արհեստական լուսավորության՝ շարքից դուրս եկած լույսի աղբյուրը հայտնաբերելուց և փաստաթղթերով ձևակերպելուց հետո դրա փոխարինումը հարկավոր է իրականացնել այն ժամկետներում, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

13.8 արտաքին գովազդի միջոցներ:

Ավտոմոբիլային ճանապարհի ճյուղավորման գոտում չի թույլատրվում գովազդային կամ այլ տեղեկատվության տեղադրումը, որն անմիջականորեն չի առնչվում երթևեկության կազմակերպմանը, եթե Մաքսային միության անդամ պետությունների օրենսդրությամբ այլ բան նախատեսված չէ:

Ճանապարհային երթևեկության անվտանգության ապահովման նպատակով արտաքին գովազդի միջոցները չպետք է՝

- տեղադրվեն ճանապարհային նշանի, դրա հենարանի կամ երթևեկության կարգավորման համար նախատեսված ցանկացած այլ հարմարանքի վրա.

- վատթարացնեն ճանապարհային երթևեկության կարգավորման միջոցների տեսանելիությունը կամ նվազեցնեն դրանց արդյունավետությունը.

- ունենան նմանություն (ըստ արտաքին տեսքի, պատկերի կամ ձայնային էֆեկտի) ճանապարհային երթևեկության կազմակերպման տեխնիկական միջոցների և հատուկ ազդանշանների հետ, ինչպես նաև ստեղծեն ճանապարհի վրա տրանսպորտային միջոցի, հետիոտնի, կենդանու կամ այլ առարկայի գտնվելու տպավորություն.

- ունենան պատկերի տարրերի պայծառություն ճանապարհային նշանների լուսաչափական բնութագրերից բարձր ներքին և արտաքին լուսավորության դեպքում.

- լուսավորվեն օրվա մութ ժամերին ճանապարհների այն հատվածներում, որտեղ ճանապարհային նշանները չունեն արհեստական լուսավորություն.

- տեղադրվեն տրանսպորտային ուղեբաժանքների, ավտոմոբիլային ճանապարհների փոխհատման և հարման, երկաթուղային գծանցների և արհեստական կառույցների գոտում՝ դրանցից տեսանելիության հաշվարկային հեռավորությունից ավելի մոտ.

13.9 ավտոմոբիլային ճանապարհի ծածկույթի մաքրումը ձյունից պետք է իրականացվի երթևեկելի մասից, հասարակական վերգետնյա տրանսպորտի կանգառներից, մայթերից, կողնակներից, իջատեղերից, տրանսպորտային միջոցների կայանման և կանգառի հարթակներից:

Թույլ է տրվում երթևեկելի մասի ամբողջ լայնությամբ 100 մմ-ից ոչ ավելի հաստությամբ պնդացած ձնածածկույթի շերտի առկայությամբ առանձին ավտոմոբիլային ճանապարհների շահագործումը: Ձյան հեծանածածկի վրա չի թույլատրվում 30 մմ-ից ավելի խորությամբ անվածրերի և 40 մմ-ից ավելի բարձրությամբ կամ խորությամբ բարձրացումների առանձին կատարների, իջեցումների և խանդակների առկայությունը:

Ավտոմոբիլային ճանապարհների համար, կախված դրանց նշանակությունից, դասից և կատեգորիայից, ինչպես նաև երթևեկության ինտենսիվությունից և կազմից, ձմեռային սայթաքելիության վերացման և ձնամաքրման ավարտի ժամկետները սահմանվում են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը:

Լեռնային ավտոմոբիլային ճանապարհների ձնահյուսավտանգ հատվածներում պետք է ձեռնարկվեն ձնահյուսի վտանգը ժամանակին կանխարգելելու և վերացնելու, ինչպես նաև անհրաժեշտ հակաձնահյուսային կառույցներ տեղակայելու միջոցներ.

13.10 ավտոմոբիլային ճանապարհներով մեծ եզրաչափերով և ծանրաքաշ տրանսպորտային միջոցների երթևեկությունը թույլատրվում է միայն հատուկ թույլտվությունների առկայության դեպքում, որոնք տրամադրվել են Մաքսային միության անդամ պետությունների լիազորված մարմինների կողմից:

ծանոթագրություն՝

Սույն փաստաթղթի 4-րդ կետին համապատասխան՝ շինարարական նյութերի և արտադրատեսակների վերաբերյալ Մաքսային միության առանձին տեխնիկական կանոնակարգն ուժի մեջ մտնելու ամսաթվից ճանապարհաշինարարական նյութերի մասով 3-րդ հոդվածի 14-րդ կետը չի կիրառվում։

14. Շինարարության, վերակառուցման, հիմնական վերանորոգման և շահագործման ժամանակ կիրառվող ճանապարհաշինարարական նյութերի և արտադրատեսակների անվտանգության ընդհանուր պահանջների շարքին են դասվում՝

14.1 Մաքսային միության անդամ պետություններում արտադրվող և այնտեղ ներմուծվող ճանապարհաշինարարական նյութերը և արտադրատեսակները չպետք է վտանգի առաջացման սպառնալիք ստեղծեն տրանսպորտային ծառայություններից օգտվողների և երրորդ անձանց, շրջակա միջավայրի, բուսական և կենդանական աշխարհի համար դրանց կենսական պարբերաշրջանի բոլոր փուլերում.

14.2 ճանապարհաշինարարական նյութերի և արտադրատեսակների արտադրությունը, փոխադրումը, պահպանումը և կիրառումը պետք է ապահովեն ավտոմոբիլային ճանապարհի և դրա վրայի ճարտարագիտական կառույցների տարբեր կառուցվածքային տարրերում դրանց աշխատանքի հուսալիությունը դրանց կենսական պարբերաշրջանի ընթացքում տրանսպորտային բեռնվածքների, կլիմայական և այլ գործոնների ազդեցության ներքո հետևյալ հետևանքները բացառող պայմաններում՝

ա) ավտոմոբիլային ճանապարհի կամ կառույցների, կամ դրանց հատվածների (մասերի) քայքայում.

բ) ճանապարհային կառուցվածքների անդառնալի ձևախախտումներ.

գ) ավտոմոբիլային ճանապարհի կամ դրա վրայի կառույցների տրանսպորտաշահագործման հիմնական բնութագրերի անթույլատրելի նվազում.

14.3 ճանապարհաշինարարական նյութերը և արտադրատեսակները ավտոմոբիլային ճանապարհի և դրա վրայի ճանապարհային կառույցների ծառայության ամբողջ ժամկետի ընթացքում պետք է տրանսպորտային, բնական և այլ գործոնների ազդեցության նկատմամբ լինեն կայուն.

14.4 ճանապարհաշինարարական նյութերի և արտադրատեսակների անվտանգությունն ապահովվում է կենսական պարբերաշրջանի բոլոր փուլերում հետևյալ հիմնական պահանջների պահպանմամբ՝

ա) բնական ռադիոնուկլիդների հանրագումարային արդյունավետ տեսակարար ակտիվությունը չպետք է գերազանցի թույլատրելի սահմանները, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

բ) ճանապարհաշինարարական նյութերի և արտադրատեսակների արտադրման, պահպանման, փոխադրման, կիրառման, ճանապարհային աշխատանքների անցկացման ժամանակ, ինչպես նաև ավտոմոբիլային ճանապարհի շահագործման ընթացքում շրջակա միջավայրի վրա դրանց համատեղ ազդեցության արդյունքում վնասակար քիմիական նյութերի սահմանային կոնցենտրացիան չպետք է գերազանցի թույլատրելի մեծությունները, որոնք սահմանված են միջազգային և տարածաշրջանային ստանդարտներում, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներում, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի պահանջների պահպանումը.

գ) ճանապարհաշինարարական նյութերի և արտադրատեսակների ֆիզիկա-քիմիական հատկությունները չպետք է ստեղծեն պայթյունի առաջացման և (կամ) հրդեհի բռնկման սպառնալիք.

դ) ճանապարհաշինարարական նյութերի ֆիզիկա-մեխանիկական հատկությունները պետք է ապահովեն ավտոմոբիլային ճանապարհի կառուցվածքային տարրերի հաշվարկային կայունությունը տրանսպորտային բեռնվածքի և բնական գործոնների համատեղ ազդեցության դեպքում.

14.5 ավտոմոբիլային ճանապարհների և դրանց վրայի կառույցների շինարարությունը, վերակառուցումը, հիմնական վերանորոգումը և շահագործումը պետք է իրականացվեն սույն տեխնիկական կանոնակարգի և նախագծային փաստաթղթերի պահանջներին համապատասխանող ճանապարհաշինարարական նյութերի և արտադրատեսակների կիրառմամբ:

Հոդված 4. Համապատասխանության կանխավարկածը

15. Ավտոմոբիլային ճանապարհների և դրանց վրայի ճանապարհային կառույցների համապատասխանությունը սույն տեխնիկական կանոնակարգին ապահովվում է անմիջականորեն անվտանգությանը ներկայացվող դրա պահանջների կամ միջազգային և տարածաշրջանային ստանդարտների պահանջների կատարմամբ, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտների պահանջների կատարմամբ, որոնց կամավոր հիմունքով կիրառման արդյունքում ապահովվում է Մաքսային միության ընդունված տեխնիկական կանոնակարգի և համապատասխանության գնահատման (հավաստման) իրականացման համար անհրաժեշտ պահանջների պահպանումը:

Հոդված 5. Համապատասխանության գնահատումը

16. Ավտոմոբիլային ճանապարհների կենսական պարբերաշրջանի բոլոր փուլերում սույն տեխնիկական կանոնակարգի պահանջներին դրանց համապատասխանության գնահատումն իրականացվում է հետևյալ կարգով՝

ա) ավտոմոբիլային ճանապարհների ճարտարագիտական հետազոտությունների և նախագծային փաստաթղթերի մշակման դեպքում՝ փորձաքննության ձևով.

բ) ավտոմոբիլային ճանապարհների շինարարության, վերակառուցման և հիմնական վերանորոգման դեպքում՝ աշխատանքների կատարման նկատմամբ շինարարական (արտադրական) հսկողության, ճանապարհաշինարարական աշխատանքների կատարման և (կամ) կառուցվածքային տարրերի միջանկյալ ընդունման, ավարտված օբյեկտների կամ դրանց առանձին հատվածների ընդունման և շահագործման մեջ դնելու ձևերով.

գ) ավտոմոբիլային ճանապարհների, դրանց վրայի ճանապարհային կառույցների և կահավորանքի տարրերի շահագործման դեպքում՝ ավտոմոբիլային ճանապարհների, դրանց վրայի ճանապարհային կառույցների և կահավորանքի տարրերի վիճակի ընթացիկ հսկողության, ինչպես նաև դրանց վերանորոգման ու պահպանման ուղղությամբ կատարված աշխատանքների ընդունման ձևերով.

դ) ճանապարհաշինարարական նյութերի և արտադրատեսակների համար՝ փորձարկման (մուտքային հսկողություն) և սույն տեխնիկական կանոնակարգի պահանջներին համապատասխանության հավաստման ձևերով:

Համապատասխանության գնահատման կարգն ու իրականացման ընթացակարգն իրականացվում են նախքան Մաքսային միության հանձնաժողովի համապատասխան որոշման ընդունումը՝ Մաքսային միության անդամ պետությունների օրենսդրությանը համապատասխան:

Ճանապարհաշինարարական նյութերի և արտադրատեսակների համար համապատասխանության հավաստման կարգը և իրականացման ընթացակարգն իրականացվում են Մաքսային միության սույն տեխնիկական կանոնակարգի 24-րդ կետին համապատասխան:

17. Ճարտարագիտական հետազոտությունների փորձաքննության արդյունքներ:

Փորձաքննության եզրակացությունը պետք է պարունակի եզրահանգումներ նախագծման առաջադրանքի և հետազոտությունների ծրագրի պահանջներին ճարտարագիտական հետազոտությունների նյութերի համապատասխանության վերաբերյալ, ճարտարագիտական հետազոտությունների արդյունքների ամբողջության և արժանահավատության բնութագիր, ինչպես նաև դրանց հիման վրա՝ ճանապարհային երթևեկության և շրջակա միջավայրի սուբյեկտների համար վտանգի առաջացման ռիսկերը վերացնող կամ նվազեցնող նախագծային որոշումների ընդունման հնարավորություններ՝ սույն տեխնիկական կանոնակարգի պահանջներին համապատասխան:

18. Նախագծային փաստաթղթերի փորձաքննություն:

Ավտոմոբիլային ճանապարհի շինարարությանն առնչվող՝ մշակումն ավարտված նախագծային փաստաթղթերը ենթակա են փորձաքննության՝ նախագծման առաջադրանքին, սույն տեխնիկական կանոնակարգի պահանջներին դրանց համապատասխանությունը որոշելու համար:

Նախագծային փաստաթղթերը, նախքան դրանց հաստատումը, ուսումնասիրվում են պատվիրատուի կողմից:

Հաստատված նախագծային կամ այլ տեխնիկական փաստաթղթերը վկայում են ավտոմոբիլային ճանապարհի նախագծման, շինարարության, վերակառուցման, հիմնական վերանորոգման և շահագործման փուլերում տեխնիկական կարգավորման օբյեկտների անվտանգության ապահովման մասով սույն տեխնիկական կանոնակարգի պահանջներին դրանց համապատասխանության մասին:

19. Ավտոմոբիլային ճանապարհների և դրանց վրայի կառույցների շինարարության, վերակառուցման ու հիմնական վերանորոգման աշխատանքների կատարման շինարարական (արտադրական) հսկողություն (այսուհետ՝ շինարարական):

Շինարարական հսկողության իրականացման համար պատվիրատուն կարող է ներգրավել անկախ և իրավասու կազմակերպությունների:

Շինարարական հսկողությունն իրականացվում է պատվիրատուի, ինչպես նաև շինարարությունն իրականացնող իրավաբանական անձի (կապալառուի) կողմից:

Շինարարական հսկողության անցկացման արդյունքներով կազմվում են աշխատանքների և (կամ) կառուցվածքների առանձին տեսակների զննման համապատասխան ակտեր:

Շինարարական հսկողության անցկացման ժամանակ կատարվում են անհրաժեշտ ուսումնասիրություններ, փորձարկումներ և չափումներ չափման համապատասխան մեթոդների և միջոցների կիրառմամբ:, Շինարարական հսկողության համար օգտագործվող չափման միջոցները, ինչպես նաև մեթոդները պետք է համապատասխանեն չափումների միասնականության ապահովման ոլորտում Մաքսային միության անդամ պետությունների կանոնադրություններով սահմանված պահանջներին:

Շինարարական հսկողության արդյունքները պետք է փաստաթղթավորվեն և պահվեն ավտոմոբիլային ճանապարհը կամ դրա հատվածը շահագործման ընդունելուց հետո՝ Մաքսային միության անդամ պետությունների օրենսդրություններով սահմանված ժամկետի ընթացքում:

20. Կատարված ճանապարհաշինարարական աշխատանքների և (կամ) կառուցվածքային տարրերի միջանկյալ ընդունում:

Կատարված ճանապարհաշինարարական աշխատանքների միջանկյալ ընդունումն իրականացվում է հաստատված նախագծային փաստաթղթերին և սույն տեխնիկական կանոնակարգի պահանջներին կատարված ճանապարհաշինարարական աշխատանքների համապատասխանությունը որոշելու նպատակով:

Կատարված ճանապարհաշինարարական աշխատանքների և (կամ) կառուցվածքային տարրերի միջանկյալ ընդունման իրականացման արդյունքներով կազմվում և ստորագրվում է գնահատման օբյեկտի ընդունման կամ հայտնաբերված թերությունների վերացման համար անհրաժեշտ լրամշակումների վերաբերյալ որոշմամբ ակտ:

Կատարված աշխատանքների այս կամ այն միջանկյալ ընդունմանը վերաբերող աշխատանքների որոշակի տեսակների ցանկերը պետք է սահմանվեն նախագծային փաստաթղթերով և մշակվեն կապալառուի կողմից կատարողական փաստաթղթերի կազմում և համաձայնեցվեն պատվիրատուի հետ:

Նախքան կատարված ճանապարհաշինարարական աշխատանքների և (կամ) կառուցվածքային տարրերի միջանկյալ ընդունման իրականացումը՝ ավտոմոբիլային ճանապարհի այդ հատվածի վրա հետագա աշխատանքների կատարումն արգելվում է:

21. Շինարարությունը ավարտված (վերակառուցված, հիմնովին վերանորոգված) ավտոմոբիլային ճանապարհների և դրանց վրայի կառույցների ընդունումն ու շահագործման մեջ դնելը:

Շահագործման ընդունելու ենթակա են շինարարությունն ավարտված, վերակառուցված և հիմնովին վերանորոգված՝ ինքնուրույն տրանսպորտային նշանակություն ունեցող ավտոմոբիլային ճանապարհները կամ դրանց հատվածները՝ սահմանված կարգով հաստատված նախագծային փաստաթղթերին, ինչպես նաև սույն տեխնիկական կանոնակարգի պահանջներին դրանց համապատասխանելու պայմանով:

Կառուցված (վերակառուցված) ավտոմոբիլային ճանապարհներով, նախքան ընդունող հանձնաժողովների կողմից դրանք շահագործման ընդունելը, ընդհանուր օգտագործման վերգետնյա տրանսպորտային միջոցների երթևեկությունը պետք է արգելվի կամ սահմանափակվի ճանապարհային երթևեկության կազմակերպման համապատասխան տեխնիկական միջոցներով:

Օբյեկտը շահագործման ընդունելու հաստատված ակտը սույն տեխնիկական կանոնակարգի պահանջներին ընդունվող օբյեկտի համապատասխանության ապացույց է:

22. Ավտոմոբիլային ճանապարհի և դրա վրայի կառույցների վիճակի ընթացիկ հսկողություն:

Ավտոմոբիլային ճանապարհի և դրա վրայի կառույցների վիճակի ընթացիկ հսկողությունն իրականացվում է պատվիրատուի կողմից պարբերական զննությունների միջոցով, ինչպես նաև ավտոմոբիլային ճանապարհների կառուցվածքային տարրերի առկա թերությունների հայտնաբերմամբ և հաշվառմամբ, դրանց պահպանման և շահագործման վիճակի որակի գնահատմամբ ավտոմոբիլային ճանապարհների ախտորոշման միջոցով այն կարգով, որը սահմանված է միջազգային և տարածաշրջանային ստանդարտներով, իսկ դրանց բացակայության դեպքում՝ Մաքսային միության անդամ պետությունների ազգային (պետական) ստանդարտներով, որոնց կամավոր հիմունքով կիրառման արդյունքում ապահովվում է Մաքսային միության սույն տեխնիկական կանոնակարգի պահանջների պահպանումը։

23. Ավտոմոբիլային ճանապարհի և դրա վրայի կառույցների վերանորոգման ու պահպանման համար կատարված աշխատանքների ընդունումն իրականացվում է դրանց պահպանման մակարդակը գնահատելու միջոցով:

Ավտոմոբիլային ճանապարհի և դրա վրայի կառույցների վիճակի ընթացիկ հսկողության արդյունքներով ընդունվում է գնահատման օբյեկտի ընդունման կամ հայտնաբերված թերությունների վերացման համար անհրաժեշտ լրամշակումների մասին որոշում: Ավտոմոբիլային ճանապարհի և դրա վրայի կառույցների վերանորոգման ու պահպանման աշխատանքների ընդունումն իրականացնելու արդյունքներով կազմվում է համապատասխան ակտ:

ծանոթագրություն՝

Սույն փաստաթղթի 4-րդ կետին համապատասխան՝ շինարարական նյութերի և արտադրատեսակների վերաբերյալ Մաքսային միության առանձին տեխնիկական կանոնակարգն ուժի մեջ մտնելու ամսաթվից ճանապարհաշինարարական նյութերի մասով 5-րդ հոդվածի 24-րդ կետը չի կիրառվում։

24. Ճանապարհաշինարարական նյութերի և արտադրատեսակների համապատասխանության հավաստումն իրականացվում է Մաքսային միության հանձնաժողովի կողմից հաստատված միասնականացված ընթացակարգերին համապատասխան.

24.1 ավտոմոբիլային ճանապարհների շինարարության, վերակառուցման, հիմնական վերանորոգման և շահագործման համար ստացվող ճանապարհաշինարարական նյութերը և արտադրատեսակները ենթակա են մուտքային հսկողության՝ Մաքսային միության անդամ պետությունների օրենսդրությամբ սահմանված կարգով, նախագծային փաստաթղթերի և սույն տեխնիկական կանոնակարգի պահանջներին համապատասխանության մասով դրանց փորձարկումներ անցկացնելու միջոցով:

Կապալառուն պատասխանատվություն է կրում օբյեկտ ստացվող նյութերի և արտադրատեսակների որակի համար: Կապալառուն ունի նախագծային փաստաթղթերի պահանջներին համապատասխանության մասով ստացվող նյութերի և արտադրատեսակների բոլոր փորձարկումներն անցկացնելու իրավունք: Պատվիրատուն անցկացնում է նախագծային փաստաթղթերի պահանջներին համապատասխանության մասով ստացվող նյութերի և արտադրատեսակների ընտրովի փորձարկումներ:

Նախքան շուկայում շրջանառության մեջ բաց թողնելը՝ ճանապարհաշինարարական նյութերը և արտադրատեսակները պետք է անցնեն Մաքսային միության սույն տեխնիկական կանոնակարգի անվտանգության պահանջներին համապատասխանության հավաստում։

Ճանապարհաշինարարական նյութերի և արտադրատեսակների համապատասխանության հավաստումն իրականացվում է Մաքսային միության հանձնաժողովի կողմից հաստատված՝ «Մաքսային միության տեխնիկական կանոնակարգերում համապատասխանության գնահատման (հավաստման) տիպային ընթացակարգերի կիրառման կարգի մասին» հիմնադրույթին համապատասխան.

24.2 սույն տեխնիկական կանոնակարգի 1-ին հավելվածում ներկայացված Ցանկում ներառված ճանապարհաշինարարական նյութերը ենթակա են համապատասխանության հավաստման՝ համապատասխանության հայտարարագրման ձևով (1h, 3h, 4h ընթացակարգեր): 1h և 3h ընթացակարգերը՝ սերիական թողարկվող արտադրանքի համար, 4h սխընթացակարգը՝ արտադրանքի խմբաքանակի համար:

Համապատասխանությունը հայտարարագրելու դեպքում հայտատու կարող է լինել Կողմի օրենսդրությանը համապատասխան դրա տարածքում որպես անհատ ձեռնարկատեր գրանցված կամ արտադրող հանդիսացող, կամ Մաքսային միության տեխնիկական կանոնակարգերի պահանջներին մատակարարվող արտադրանքի համապատասխանության ապահովման մասով և Մաքսային միության տեխնիկական կանոնակարգերի պահանջներին մատակարարվող արտադրանքի անհամապատասխանության համար պատասխանատվության մասով օտարերկրյա արտադրողի հետ ունեցած պայմանագրի հիման վրա վերջինիս գործառույթներն իրականացնող (օտարերկրյա արտադրողի գործառույթներն իրականացնող անձ) իրավաբանական կամ ֆիզիկական անձը.

24.3 Մաքսային միության սույն տեխնիկական կանոնակարգի 2-րդ հավելվածում ներկայացված ցանկում ներառված արտադրատեսակները ենթակա են համապատասխանության հավաստման՝ սերտիֆիկացման ձևով (ընթացակարգեր 1ս, 3ս)։

Սերտիֆիկացման դեպքում հայտատու կարող է լինել Կողմի օրենսդրությանը համապատասխան դրա տարածքում որպես անհատ ձեռնարկատեր գրանցված կամ արտադրող կամ վաճառող հանդիսացող, կամ Մաքսային միության տեխնիկական կանոնակարգերի պահանջներին մատակարարվող արտադրանքի համապատասխանության ապահովման մասով և Մաքսային միության տեխնիկական կանոնակարգերի պահանջներին մատակարարվող արտադրանքի անհամապատասխանության համար պատասխանատվության մասով օտարերկրյա արտադրողի հետ ունեցած պայմանագրի հիման վրա վերջինիս գործառույթներն իրականացնող (օտարերկրյա արտադրողի գործառույթներն իրականացնող անձ) իրավաբանական կամ ֆիզիկական անձը։

Արտադրատեսակների սերտիֆիկացումն անցկացվում է Մաքսային միության սերտիֆիկացման մարմինների և փորձարկման լաբորատորիաների (կենտրոնների) միասնական ռեեստրում ընդգրկված՝ սերտիֆիկացման (համապատասխանության գնահատման (հավաստման)) հավատարմագրված մարմնի կողմից (այսուհետ՝ սերտիֆիկացման մարմին).

24.4 հայտատուի որոշմամբ՝ սույն տեխնիկական կանոնակարգի 5-րդ հոդվածի 24.2 կետում նշված Ցանկում ներառված ճանապարհաշինարարական նյութերի համապատասխանության հայտարարագրման փոխարեն կարող է անցկացվել սերտիֆիկացում՝ ըստ սույն տեխնիկական կանոնակարգով արտադրատեսակների համար նախատեսված համապատասխանության հայտարարագրման ընթացակարգերին համարժեք սերտիֆիկացման ընթացակարգերի, այդ թվում՝ հայտատուի մոտ սույն տեխնիկական կանոնակարգի պահանջներին համապատասխանության հավաստման սեփական ապացույցների բացակայության կամ ոչ բավարար լինելու դեպքում.

24.5 համապատասխանության հայտարարագիրը կամ համապատասխանության սերտիֆիկատը սույն տեխնիկական կանոնակարգի պահանջներին ճանապարհաշինարարական նյութերի և արտադրատեսակների համապատասխանությունը հավաստող միակ փաստաթուղթն է։

Համապատասխանության հայտարարագիրը և համապատասխանության սերտիֆիկատն ունեն հավասար իրավաբանական ուժ ու Մաքսային միության միասնական մաքսային տարածքում գործում են այն ճանապարհաշինարարական նյութերի և արտադրատեսակների առնչությամբ, որոնք Մաքսային միության միասնական մաքսային տարածքում շրջանառության մեջ բաց են թողնվում համապատասխանության հայտարարագրի կամ համապատասխանության սերտիֆիկատի գործողության ժամանակ.

24.6 ճանապարհաշինարարական նյութերի և արտադրատեսակների համապատասխանության հավաստում իրականացնելու ժամանակ հայտատուն ձևավորում է ճանապարհաշինարարական նյութերին և արտադրատեսակներին առնչվող՝ սույն տեխնիկական կանոնակարգի անվտանգության պահանջներին համապատասխանությունը հավաստող փաստաթղթերի լրակազմ, որը ներառում է՝

- կազմակերպության ստանդարտը (առկայության դեպքում).

- արտադրողի կառավարման համակարգի սերտիֆիկատը (առկայության դեպքում).

- արտադրողի, վաճառողի, օտարերկրյա արտադրողի գործառույթներ իրականացնող անձի և (կամ) փորձարկման լաբորատորիաների (կենտրոնների) կողմից անցկացված՝ ճանապարհաշինարարական նյութերի և արտադրատեսակների փորձարկումների արձանագրությունները (առկայության դեպքում).

- նյութերի ու կոմպլեկտավորող արտադրատեսակների համապատասխանության սերտիֆիկատները կամ դրանց փորձարկումների արձանագրությունները (առկայության դեպքում).

- տվյալ ճանապարհաշինարարական նյութերի և արտադրատեսակների համապատասխանության սերտիֆիկատները՝ օտարերկրյա սերտիֆիկացման մարմիններից ստացված (առկայության դեպքում).

- այլ փաստաթղթեր, որոնք ուղղակիորեն կամ անուղղակիորեն հավաստում են սույն տեխնիկական կանոնակարգի անվտանգության պահանջներին ճանապարհաշինարարական նյութերի և արտադրատեսակների համապատասխանությունը (առկայության դեպքում).

24.7 ճանապարհաշինարարական նյութերի համապատասխանության հայտարարագրումն ըստ 1հ, 3հ, 4հ ընթացակարգերի իրականացվում է հետևյալի հիման վրա՝

- սեփական ապացույցների (1հ ընթացակարգ),

- այն ապացույցների, որոնք ստացվել են Մաքսային միության սերտիֆիկացման մարմինների և փորձարկման լաբորատորիաների (կենտրոնների) միասնական ռեեստրում ներառված հավատարմագրված փորձարկման լաբորատորիայի (կենտրոնի) մասնակցությամբ (ընթացակարգեր 3հ, 4հ),

- արտադրողի կողմից ճանապարհաշինարարական նյութերի փորձարկումների և արտադրական հսկողության անցկացման (ընթացակարգեր 3հ, 4հ):

Ճանապարհաշինարարական նյութերի փորձարկումները (ընթացակարգեր 3հ, 4հ) անցկացվում են հավատարմագրված փորձարկման լաբորատորիայի կողմից, որն ընդգրկված է Մաքսային միության սերտիֆիկացման մարմինների և փորձարկման լաբորատորիաների (կենտրոնների) միասնական ռեեստրում:

Սերիական թողարկվող ճանապարհաշինարարական նյութերի համապատասխանության հայտարարագրումն իրականացնում է արտադրողը (արտադրողի կողմից լիազորված անձը)՝ ըստ 1հ, 3հ ընթացակարգերի, խմբաքանակները՝ ըստ 4հ ընթացակարգի.

24.8 ըստ (1հ, 3հ, 4հ) ընթացակարգերի հայտարարագրման համապատասխանության անցկացման ժամանակ իրականացվում են հետևյալ գործողությունները՝

- տեխնիկական փաստաթղթերի ձևավորում և վերլուծություն (1հ, 3հ, 4հ ընթացակարգեր)՝ հաշվի առնելով 5-րդ հոդվածի 24.6 կետի դրույթները.

- արտադրական հսկողության իրականացում (1հ, 3հ ընթացակարգեր).

- արտադրանքի նմուշների փորձարկման անցկացում (1հ, 3հ, 4հ ընթացակարգեր).

- համապատասխանության հայտարարագրի ընդունում և գրանցում (1հ, 3հ, 4հ ընթացակարգեր).

- շրջանառության միասնական նշանի զետեղում (1հ, 3հ, 4հ ընթացակարգեր).

24.9 որպես համապատասխանության հայտարարագրի ընդունման համար հիմք հանդիսացող ապացուցողական նյութեր՝ օգտագործվում են սույն տեխնիկական կանոնակարգի 5-րդ հոդվածի 24.6 կետում նշված փաստաթղթերը:

Որպես նշված փաստաթղթերի կիրառման պայմաններ՝ կարող են դիտարկվել՝

1. փորձարկումների արձանագրությունների համար՝

փորձարկումների արձանագրություններում այն ցուցանիշների արժեքների առկայությունը, որոնք հավաստում են կոնկրետ հայտագրված արտադրանքի վրա տարածվող՝ սույն տեխնիկական կանոնակարգում սահմանված բոլոր պահանջներին համապատասխանությունը.

հայտագրված ճանապարհաշինարարական նյութերի վրա փորձարկումների արձանագրությունների տարածումը.

2) արտադրության որակի կառավարման համակարգի սերտիֆիկատները, եթե դրանք տարածվում են հայտագրված ճանապարհաշինարարական նյութերի պատրաստման վրա.

3) սահմանված պահանջներին ճանապարհաշինարարական նյութերի համապատասխանությունն ուղղակի կամ անուղղակի կերպով հավաստող այլ փաստաթղթերը, հայտագրված ճանապարհաշինարարական նյութերի համապատասխանության սերտիֆիկատները, որոնք տրվել են կամավոր սերտիֆիկացման դեպքում.

24.10 համապատասխանության հայտարարագիրը ձևակերպվում է ըստ Մաքսային միության հանձնաժողովի որոշմամբ հաստատված միասնական ձևի:

Համապատասխանության հայտարարագիրը ենթակա է գրանցման՝ Մաքսային միության հանձնաժողովի կողմից հաստատված կարգին համապատասխան։ Համապատասխանության հայտարարագրի գործողությունն սկսվում է դրա գրանցման օրվանից։ Համապատասխանության հայտարարագրի գործողության ժամկետը ոչ ավելի, քան հինգ տարի է:

Հայտատուն պարտավոր է համապատասխանության հայտարարագիրը և ապացուցողական նյութերը պահպանել համապատասխանության հայտարարագրի գործողության ժամկետն ավարտվելու պահից՝ տասը տարվա ընթացքում.

24.11 արտադրատեսակների սերտիֆիկացումն անցկացնելու ժամանակ (1ս, 3ս ընթացակարգեր) իրականացվում են հետևյալ գործողությունները՝

- հայտատուի կողմից արտադրանքի սերտիֆիկացման մարմին սերտիֆիկացումն անցկացնելու հայտի ներկայացում՝ կից տեխնիկական փաստաթղթերի հետ միասին (1ս, 3ս ընթացակարգեր)՝ հաշվի առնելով սույն տեխնիկական կանոնակարգի 5-րդ հոդվածի 24.6 կետը.

- հայտի ուսումնասիրություն և արտադրանքի սերտիֆիկացման մարմնի կողմից դրա վերաբերյալ որոշման ընդունում (1ս, 3ս ընթացակարգեր).

- փորձարկումների անցկացման համար արտադրանքի սերտիֆիկացման մարմնի կողմից նմուշների ընտրություն (1ս, 3ս ընթացակարգեր)

- հավատարմագրված փորձարկման լաբորատորիայի կողմից արտադրանքի նմուշների փորձարկումների անցկացում (1ս, 3ս ընթացակարգեր).

- արտադրանքի սերտիֆիկացման մարմնի կողմից արտադրության վիճակի վերլուծության անցկացում (1ս ընթացակարգ).

- արտադրանքի սերտիֆիկացման մարմնի կողմից փորձարկումների և արտադրության վիճակի վերլուծության արդյունքների ամփոփում և հայտատուին համապատասխանության սերտիֆիկատի տրամադրում (1ս ընթացակարգ).

- փորձարկումների արդյունքների վերլուծություն և հայտատուին համապատասխանության սերտիֆիկատի տրամադրում (3ս ընթացակարգ).

- շրջանառության միասնական նշանի զետեղում (1ս, 3ս ընթացակարգեր).

- սերտիֆիկացված արտադրանքի տեսչական հսկողություն (1ս ընթացակարգ).

24.12 1ս ընթացակարգը՝ սերիական թողարկվող արտադրանքի սերտիֆիկացման համար: 3ս ընթացակարգը՝ արտադրանքի խմբաքանակի համար.

24.13 հայտատուն կարող է սերտիֆիկացման հայտով դիմել ցանկացած սերտիֆիկացման մարմին:

Սերտիֆիկացում անցկացնելու հայտը ձևակերպվում է հայտատուի կողմից և պետք է պարունակի՝

- հայտատուի անվանումը և գտնվելու վայրը.

- արտադրողի անվանումը և գտնվելու վայրը.

- արտադրատեսակների (դրանց կազմի) վերաբերյալ տեղեկություններ և դրանց նույնականացնող հատկանիշները (անվանումը, ծածկագիրը՝ ըստ Մաքսային միության արտաքին տնտեսական գործունեության դասակարգչի, փաստաթուղթը, որի համաձայն պատրաստված է արտադրատեսակը (միջպետական կամ ազգային ստանդարտ, կազմակերպության ստանդարտը և այլն), թողարկման ձևը՝ սերիական արտադրություն կամ խմբաքանակ, պայմանագրի վավերապայմանները և այլն).

- սերտիֆիկացման ընթացակարգը:

Սերտիֆիկացման մարմինն ուսումնասիրում է հայտը և ընդունում է որոշում սերտիֆիկացում անցկացնելու հնարավորության վերաբերյալ։ Դրական որոշման դեպքում սերտիֆիկացման մարմինը սերտիֆիկացմանն առնչվող աշխատանքների կատարման վերաբերյալ պայմանագիր է կնքում հայտատուի հետ: Սերտիֆիկացման մարմինը անցկացնում է սերտիֆիկացման աշխատանքներ, պատրաստում է որոշումը և դրական արդյունքի դեպքում հայտատուին տրամադրում է համապատասխանության սերտիֆիկատ: Սերտիֆիկացման բացասական արդյունքի դեպքում սերտիֆիկացման մարմինը հայտատուին է ուղարկում հիմնավորված որոշում՝ համապատասխանության սերտիֆիկատի տրամադրումը մերժելու վերաբերյալ։

Արտադրատեսակի տիպային նմուշի (տիպային նմուշների) փորձարկումներն անցկացվում են հավատարմագրված փորձարկման լաբորատորիայի (կենտրոնի) կողմից այն սերտիֆիկացման մարմնի հանձնարարականով, որին տրվում է փորձարկումների արձանագրությունը։

Արտադրության վիճակի վերլուծությունը սերտիֆիկացման մարմնի կողմից անցկացվում է արտադրողի մոտ: Վերլուծության արդյունքները ձևակերպվում են ակտով:

Սերտիֆիկացման ընթացակարգով նախատեսված դրական արդյունքների դեպքում սերտիֆիկացման մարմինը ձևակերպում է համապատասխանության սերտիֆիկատը և այն տրամադրում հայտատուին: Համապատասխանության սերտիֆիկատը ձևակերպվում է Մաքսային միության հանձնաժողովի որոշմամբ հաստատված միասնական ձևի համաձայն.

24.14 սերտիֆիկացման մարմինը տրված համապատասխանության սերտիֆիկատի վերաբերյալ տեղեկությունները փոխանցում է միասնական ձևի համաձայն ձևակերպված՝ տրված համապատասխանության սերտիֆիկատների և գրանցված համապատասխանության հայտարարագրերի միասնական ռեեստր։

Սերիական արտադրության թողարկվող արտադրատեսակների համար համապատասխանության սերտիֆիկատի գործողության ժամկետը ոչ ավելի, քան հինգ տարի է, թողարկված խմբաքանակի համար ժամկետ չի սահմանվում։

Համապատասխանության սերտիֆիկատը կարող է ունենալ հավելված, որը պարունակում է որոշակի այնպիսի արտադրատեսակների ցանկ, որոնց վրա տարածվում է դրա գործողությունը: Հավելվածը ձևակերպվում է, եթե՝

- պահանջվում է մանրամասնել հայտատուի կողմից թողարկվող և միևնույն պահանջների համաձայն սերտիֆիկացված միատեսակ արտադրանքի խմբի կազմը.

- պահանջվում է նշել այն արտադրող գործարանները, որոնք մտնում են արտադրանքի արտադրության միասնական պայմաններ ունեցող՝ ավելի խոշոր միավորումների մեջ.

24.15 արտադրողը ձեռնարկում է բոլոր անհրաժեշտ միջոցները, որպեսզի արտադրության գործընթացը լինի կայուն և ապահովի արտադրվող ճանապարհաշինարարական նյութերի և արտադրատեսակների համապատասխանությունը Մաքսային միության սույն տեխնիկական կանոնակարգի պահանջներին.

24.16 Մաքսային միության անդամ պետությունների շուկայում արտադրանքի շրջանառության միասնական նշանով մակնշումը:

Սույն տեխնիկական կանոնակարգի անվտանգության պահանջներին համապատասխանող և համապատասխանության հավաստման ընթացակարգն անցած ճանապարհաշինարարական նյութերը և արտադրատեսակները պետք է ունենան Մաքսային միության անդամ պետությունների շուկայում արտադրանքի շրջանառության միասնական նշանով մակնշում։

Մաքսային միության անդամ պետությունների շուկայում արտադրանքի շրջանառության միասնական նշանով մակնշումն իրականացվում է՝ նախքան ճանապարհաշինարարական նյութերը և արտադրատեսակները շուկայում շրջանառության մեջ բաց թողնելը.

24.17 Մաքսային միության անդամ պետությունների շուկայում արտադրանքի շրջանառության միասնական նշանը զետեղվում է Մաքսային միության սույն տեխնիկական կանոնակարգին համապատասխան՝ սերտիֆիկացման ձևով համապատասխանության հավաստման ենթակա արտադրատեսակների ցանկում որոշված արտադրատեսակների յուրաքանչյուր միավորի վրա, արտադրատեսակի ծառայության ողջ ժամկետի ընթացքում հստակ և պարզ պատկեր ապահովող ցանկացած եղանակով: Մաքսային միության անդամ պետությունների շուկայում արտադրանքի շրջանառության միասնական նշանը զետեղվում է հենց արտադրատեսակի վրա.

24.18 Մաքսային միության սույն տեխնիկական կանոնակարգին համապատասխան համապատասխանության հայտարարագրման ձևով համապատասխանության հավաստման ենթակա ճանապարհաշինարարական նյութերի ցանկում ներառված ճանապարհաշինարարական նյութերի վրա Մաքսային միության անդամ պետությունների շուկայում արտադրանքի շրջանառության միասնական նշանը զետեղվում է փաթեթվածքի վրա (դրա առկայության դեպքում), և այն պետք է պարունակվի ճանապարհաշինարարական նյութերին առնչվող՝ կից ներկայացվող ապրանքաուղեկից փաստաթղթերում.

24.19. ճանապարհաշինարարական նյութերը և արտադրատեսակները մակնշվում են Մաքսային միության անդամ պետությունների շուկայում արտադրանքի շրջանառության միասնական նշանով Մաքսային միության բոլոր այն տեխնիկական կանոնակարգերի պահանջներին դրանց համապատասխանության դեպքում, որոնք տարածվում են դրանց վրա, և որոնցով նախատեսվում է Մաքսային միության անդամ պետությունների շուկայում արտադրանքի շրջանառության միասնական նշանի զետեղումը։

25. Սույն տեխնիկական կանոնակարգի պահանջների պահպանման նկատմամբ պետական հսկողությունն իրականացվում է ավտոմոբիլային ճանապարհների ոլորտում պետական վերահսկողության մարմնի կողմից՝ Մաքսային միության անդամ պետությունների օրենսդրությամբ սահմանված կարգով:

ծանոթագրություն՝

Սույն փաստաթղթի 4-րդ կետին համապատասխան՝ շինարարական նյութերի և արտադրատեսակների վերաբերյալ Մաքսային միության առանձին տեխնիկական կանոնակարգն ուժի մեջ մտնելու ամսաթվից ճանապարհաշինարարական նյութերի մասով 6-րդ հոդվածը չի կիրառվում։

Հոդված 6. Երաշխիքային վերապահումը

26. Պաշտպանության հոդվածի կիրառման համար հիմք կարող են ծառայել հետևյալ դեպքերը՝

- սույն տեխնիկական կանոնակարգի պահանջները չկատարելը.

- սույն տեխնիկական կանոնակարգի հետ փոխկապակցված ստանդարտները սխալ կիրառելը, եթե տվյալ ստանդարտները կիրառվել են:

27. Մաքսային միության անդամ պետության գործադիր իշխանության իրավասու մարմինը, որի տարածքում հայտնաբերվել է սույն տեխնիկական կանոնակարգի պահանջներին չհամապատասխանող արտադրանքը, պարտավոր է ձեռնարկել միջոցներ՝ իր տարածքում այդ արտադրանքի շրջանառության մեջ բացթողումը սահմանափակելու և (կամ) արգելելու, ինչպես նաև շուկայից այդ արտադրանքը դուրս բերելու ուղղությամբ:

28. Մաքսային միության անդամ պետության գործադիր իշխանության իրավասու մարմինը պարտավոր է ծանուցել Մաքսային միության հանձնաժողովին և Մաքսային միության այլ անդամ պետությունների գործադիր իշխանության իրավասու մարմիններին ընդունված որոշման մասին՝ նշելով տվյալ որոշումն ընդունելու պատճառները և տրամադրելով տվյալ միջոցը ձեռնարկելու անհրաժեշտությունը պարզաբանող ապացույցները։

Հավելված 1

«Ավտոմոբիլային ճանապարհների անվտանգություն» Մաքսային միության տեխնիկական կանոնակարգի
(ՄՄ ՏԿ 014/2011)

ծանոթագրություն՝

Սույն փաստաթղթի 4-րդ կետին համապատասխան՝ շինարարական նյութերի և արտադրատեսակների վերաբերյալ Մաքսային միության առանձին տեխնիկական կանոնակարգն ուժի մեջ մտնելու ամսաթվից ճանապարհաշինարարական նյութերի մասով 1-ին հավելվածը չի կիրառվում։

ՑԱՆԿ
«ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ԱՆՎՏԱՆԳՈՒԹՅՈՒՆ» ՄԱՔՍԱՅԻՆ ՄԻՈՒԹՅԱՆ ՏԵԽՆԻԿԱԿԱՆ ԿԱՆՈՆԱԿԱՐԳԻ ՀԱՄԱՁԱՅՆ ՀԱՄԱՊԱՏԱՍԽԱՆՈՒԹՅԱՆ ՀԱՅՏԱՐԱՐԱԳՐՄԱՆ ՁԵՎՈՎ ՀԱՄԱՊԱՏԱՍԽԱՆՈՒԹՅԱՆ ՀԱՎԱՍՏՄԱՆ ԵՆԹԱԿԱ ՃԱՆԱՊԱՐՀԱՇԻՆԱՐԱՐԱԿԱՆ ՆՅՈՒԹԵՐԻ

| Համարը՝ ը/կ | Նյութի անվանումը | Դիրքի ծածկագիրը՝ ըստ ՄՄ ԱՏԳ ԱԱ-ի |
| --- | --- | --- |
| 1. | Ավազ՝ բնական, ճանապարհային շինարարության համար | 2505-ից |
| 2. | Ավազ՝ մանրացված, ճանապարհային շինարարության համար | 2517-ից |
| 3. | Խիճ և կոպիճ՝ լեռնային ապարներից, ճանապարհային շինարարության համար | 2517-ից |
| 4. | Հանքային փոշի | 2517-ից |
| 5. | Ցեմենտ՝ ճանապարհային շինարարության համար | 2523-ից |
| 6. | Խիճ և ավազ՝ խարամային, ճանապարհային շինարարության համար | 2618 00 000 0-ից |
| 7. | Բիտում՝ նավթային, ճանապարհային, մածուցիկ | 2713 20 000 0-ից |
| 8. | Բիտում՝ նավթային, ճանապարհային, հեղուկ | 2713 20 000 0-ից |
| 9. | Ճանապարհային բիտումային մածիկներ և հերմետիկներ | 2713-ից |
| 10. | Նյութեր ճանապարհային գծանշման համար | 3208-ից |

Հավելված 2

«Ավտոմոբիլային ճանապարհների անվտանգություն» Մաքսային միության տեխնիկական կանոնակարգի
(ՄՄ ՏԿ 014/2011)

**ՑԱՆԿ
«ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ԱՆՎՏԱՆԳՈՒԹՅՈՒՆ» ՄԱՔՍԱՅԻՆ ՄԻՈՒԹՅԱՆ ՏԵԽՆԻԿԱԿԱՆ ԿԱՆՈՆԱԿԱՐԳԻ ՀԱՄԱՁԱՅՆ ՍԵՐՏԻՖԻԿԱՑՄԱՆ ՁԵՎՈՎ ՀԱՄԱՊԱՏԱՍԽԱՆՈՒԹՅԱՆ ՀԱՎԱՍՏՄԱՆ ԵՆԹԱԿԱ ԱՐՏԱԴՐԱՏԵՍԱԿՆԵՐԻ**

Փոփոխող փաստաթղթերի ցանկ
(Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ)

| Համարը՝ ը/կ | Նյութի անվանումը | Դիրքի ծածկագիրը՝ ըստ ՄՄ ԱՏԳ ԱԱ-ի |
| --- | --- | --- |
| 1. | Ճանապարհային լուսացույցներ | 8530-ից |
| 2. | Ճանապարհային նշաններ (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00 000-ից |
| 3. | Ճանապարհային պաշտպանիչներ (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00 000-ից |
| 4. | Ցուցատախտակ՝ փոփոխվող տեղեկատվությամբ | 8530-ից |
| 5. | Ճանապարհային ազդանշանային սյուներ (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00 000-ից |
| 6. | Ճանապարհային կարճասյուներ (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00-ից |
| 7. | Ճանապարհային լուսանդրադարձիչներ (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00-ից |
| 8. | Արհեստական անհարթություններ՝ հավաքովի (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00-ից |
| 9. | Հենարաններ՝ ճանապարհային երթևեկության կազմակերպման տեխնիկական միջոցների և ստացիոնար էլեկտրական լուսավորության մոնտաժման համար (Մաքսային միության հանձնաժողովի 2011 թվականի դեկտեմբերի 9-ի N 859 որոշման խմբագրությամբ) | 8608 00 000-ից |
| 10. | Լուսատուներ՝ ստացիոնար էլեկտրական լուսավորության համար | 8530-ից |
| 11. | Քարեր՝ բնական և արհեստական, կողեզրի | 2516-ից |
| 12. | Խողովակներ՝ ճանապարհային, ջրթող | 6810-ից |
| 13. | Սալեր՝ երկաթբետոնե, ճանապարհային | 6810-ից |
| 14. | Վաքեր՝ ճանապարհային, ջրահեռացման  | 6815-ից |

***(հավելվածը փոփ. ՄՄՀ 09.12.11 թիվ 859)***